Accueil / À la Une / Kentañ trec’h evit ar Sioueed Dakota e Standing Rock\nMaxime TOUZE 27 mars 2020\nBrudet-kenañ eo deuet da vezañ ar skeudenn-mañ, da vare tennañ ar stourm.\nN’eo ket ar wech kentañ e reomp anv eus stourm an Indianed Siou e Stad Dakota an Norzh er Stadoù-Unanet. Eno ez eus un eoulsan tireoul abaoe tri bloaz a dreuz douaroù sakr ar bobl indian-mañ. E Standing Rock e oa kalon ar stourm, feuls a-wechoù etre nerzhioù an urzhioù hag an Indianed hag o mignoned ekologourien. Soutenet e oa ar raktres gant Donald Trump. Derc’hent dec’h e oa bet roet an taol kentañ a-enep an aveadur-se.\nDibaoe tri bloaz ez a en-dro an eoulsan-se. E 2016 e oa bet paouezet ar raktres koulskoude gant Barack Obama. A-vec’h degouezhet e penn ar vro en doa Donald Trump roet an aotre da vont pelloc’h gant al labourioù ha da gregiñ da dreuzkas tireoul etre Dakota an Norzh hag Illinois war 1800 km. Bemdez e vez 570 000 a varilhadoù tireoul treuzkaset. Evit poent n’eo ket paouezet an obererezh. Met ar barner kevreadel James Boasberg en deus roet ur miz d’an daou du evit kendrec’hiñ anezhañ da baouez pe get an obererezh. Hervezañ ne oa ket bet doujet ouzh politikerezh gwareziñ an endro gant Bagad ijinourien labourioù foran an arme. Lâret a ra e oa bet asantet ar raktres-se hep respont da vat war ar c’hudennoù a c’hallfe sevel diwar-benn ar fuadurioù, ar pezh a lakfe en arvar dourioù ar stêr vras Missouri. Ret e vo d’ar arme ober studiadennoù pizh ha prouiñ ne vez ket lakaet en arvar an endro, ar pezh a c’hallfe padout mizioù pe muioc’h.\nUn arouez eo deuet da vezañ Standing Rock er stourm a-enep da embregerezhioù liesvroadel bras an tireoul gant an Indianed. Kenderc’hel a ra ar stourm atav el lezioù-barn bremañ. Breutaer ar gevredigezh Earthjustice, a zifenn gwirioù ar meuriad Siou e Standing Rock, en deus diskleriet e kendalc’ho ar stourm keit ha ma ne vo ket serret an eoulsan. Ha daoust hag e vefe an traoù o cheñch tu e-barzh ar stourmoù evit gwareziñ an endro ?\nPartager la publication "Kentañ trec’h evit ar Sioueed Dakota e Standing Rock"\nbrezhoneg Indianed Indiens Standing Rock\t2020-03-27


Fritz Todt, bet ganet d'ar 4 a viz Gwengolo 1891 e Pforzheim (Impalaeriezh alaman d'ar mare-se) hag aet da Anaon d'an 8 a viz C'hwevrer 1942 en ur gwallzarvoud karr-nij e-kichen Rastenburg (Prusia ar Reter d'ar mare-se), a oa un ijinour alaman war al labourioù foran.\nluc'hskeudennet e miz Meurzh 1940.\nEvel holl wazed e vloavezhiad e kemeras perzh er Brezel-bed kentañ ; goude bezañ bet gloazet en emgann e tapas an Eisernes Kreuz (Kroaz houarn). Gant ar peoc'h o tistreiñ en Europa e teuas a-benn eus e studi en devoa boulc'het en Technische Universität München (Skol-veur Deknikel München).\nKerkent hag ar 5 a viz Genver 1922 en devoa lakaet e anv e Strollad Broadel Sokialour al Labourerien Alaman a-raok mont da ofiser (Oberführer) er Sturmabteilung (Kevrenn Arsailh) e 1931. Gantañ an hini eo e voe savet an Aozadur Todt e 1938 a voe fiziet ijinerezh-kaer (milourel ha trevourel) an Trede Reich ennañ, bet kaset da benn Moger an Atlantel. gantañ peurgetket. Anvet e penn ar Reichsministerium für Bewaffnung und Munition (Ministrerezh ar Reich evit an Armerezh hag an Tennoù) d'ar 17 a viz Meurzh 1940 e teuas da vezañ unan e-touez pennoù-bras ar renad nazi.\nKoll e vuhez a reas pa darzhas e garr-nij en oabl goude bezañ kuitaet penngarter Adolf Hitler. Lakaet e voe Albert Speer en e lec'h.\n↑ Ur rouedad kreñvlec'hioù savet a-hed aodoù kornôg Europa eus hanternoz Norvegia da harz Bro-C'hall-Spagn.\nAdtapet diwar « https://br.wikipedia.org/w/index.php?title=Fritz_Todt&oldid=1648603 »\nKemm diwezhañ d'an 12 Mez 2015 da 10:42\nKemmoù diwezhañ degaset d'ar bajenn-mañ d'an 12 Mez 2015, da 10:42.


Romanekadur - Wikipedia\n1 Sistemoù romanekadur evit yezhoù resis\n1.3 Skriturioù bramiek\n1.4.1 mandarineg unvan\n1.4.1.1 Republik Poblel Sina\n1.4.2 Kantoneg unvan\n1.4.3 Min nan\n1.4.4 Min Dong\nSistemoù romanekadur evit yezhoù resisAozañ\nSellit ouzh ar pennad pennañ-mañ: Treuzlizherennadur arabek\nSetu un nebeud sistemoù implijet evit romanekaat al lizherenneg arabek implijet eveit skrivet, etre meur a yezh all, an arabeg, an ourdoueg hag ar perseg:\nDeutsche Morgenländische Gesellschaft (1936):  Bet degemeret gant Emvod Etreboadel Studierion ar Reteroniezh e Roma. Talvezout a reas da diazez evit ar sistem implijet gant ar geriadur bras e levezon Dictionary of Modern Written Arabic ("Geriadur an arabeg skrivet a-vremañ") gant Hans Wehr.\nBS 4280 (1968): Diorroet gant Ensavadur reolata Breizh-Veur \nSATTS (1970s): Diorroet gant arme SUA\nDIN-31635 (1982): Diorroet gant Ensavadur reolata Alamagn (Deutsches Institut für Normung)\nISO 233 (1984). Treuzlizherennadur.\nISO 233-2(1993). Treuzlizherennadur eeunaet.\nBuckwalter Transliteration (1990s): Diorroet evit Xerox gant Tim Buckwalter ; ne vez ket implijet sinoù diakritek \nLizherenneg arabaek evit ar chat\nISO 259 (1984): Treuzlizherennadur.\nISO 259-2 (1994): Treuzlizherennadur eeunaet.\nISO/DIS 259-3: Treuzskrivadur fonemek.\nSellit ivez ouzh ar pennad pennañ-mañ: Devanagari.\nSetu un nebeud sistemoù implijet evit romanekaat an abugidaoù diorroet diwar al lizherenneg vramiek implijet evit skrivañ meur a yezh komzet en India hag e gevred Azia a-bezh:\nISO 15919 (2001): Ur sistem treuzlizherenniñ unvan bet degemeret en ISO 15919. Ober a ra gant sinoù diakritek. Gwelit ivez Treuzlisherenniñ skriturioù indek: penaos implijout ISO 15919. Heñvel-poch eo rann ar sañskriteg ouzh ar sistem akademek IAST (International Alphabet of Sanskrit Transliteration; "Lizherenneg etrebroadel evit treuzlizherenniñ ar sañskriteg") hag ivez ouzh ar sistem implijet gant Levraoueg kendalc'h ar Stadoù-Unanet, ALA-LC: \nRomanekadur levraoueg vroadel Kolkata, sañset da vezañ implijet evit romanekaat an holl skriturioù bramiek, astennet diwar IAST\nHarvard-Kyoto: implijet e vez gant ar sistem-mañ lizherennoù doubl ha pennlizherennoù a-benn gallout chom hep implijout sinoù diakritek.\nITRANS: ur sistem romanekaat oc'h implijout ASCII 7-bit krouet gant Avinash Chopde implijet-stank gwezhall war Usenet.\nASTHA: "Lizherenneg evit treuzskrivañ ar sañskriteg evit HTML" (Alphabet of Sanskrit Transliteration for HTML) krouet en Arc'hantina ha savet diwar ASCII 7-bit ivez \nSellit ouzh ar pennadoù pennañ-mañ: Sinalun ha Pinyin\nDiazet e vez romanekaat ar yezhoù sinaek, dreist-holl pa ranker derc'hel kont eus ar ar politikerezh.\nSavet ez eus bet meur a sistem a-hed an amzer, en o zouez ar re bennañ-mañ:\nALA-LC: Gwechall e oa heñvel ouzh sistem Wade-Giles  met deuet da vezañ tost-kenañ ouzh ar Hanyu Pinyin abaoe 2000 \nEFEO. Diorroet gant Skol C'hall ar Reter-Pellañ (École française d'Extrême-Orient) en XIXvet kantved hag implijet e Frañs dreist-holl.\nLatinxua Sinwenz (1926): Ne veze ket merket an tonennoù. Implijet e evze dreist-holl gant an Unaniezh Soviedel ha gant Xinjiang er bloavezhioù 1930. Diazez ar pinyin an hini e oa.\nLessing-Othmer: Implijet en Alamagn dreist-holl.\nRomanekadur kartenn bostel Sina (1906): Sistem kozh bet diorroet evit romanekaat chomlec'hioù e sinaeg\nWade-Giles (1912): Treuzlizherennadur. Implijet-stank adal an XIXvet kantved ha hiziv c'hoazh gant studierion zo e broioù ar C'hornôg.\nRomanekadur Yale (1942): Krouet gant ar Stadoù-Unanet evit ar brezelioù hag implijet war-lerc'h gant an dorn-levrioù bras o levenez bet embannet gant Yale.\nRomanekadur Legge: Bet krouet gant ar misioner a Vro-Skos James Legge.\nRepublik Poblel SinaAozañ\nHanyu Pinyin (1958): implijet ez ofisiel gant R.P. Sina evit romanekaat ar mandarineg, dreist-holl evit kelenn da dud a gomz yezhoù all penaos distagañ ar mandarineg unvan. Implijet e vez ivez e Singapoura ha zoken e lec'hioù zo eus Taiwan ha degemeret eo bet evel an doare implijetañ dre ar bed holl da romanekaat gerioù hag anvioù sinaek.\nISO 7098 (1991): Tost-tre da Hanyu Pinyin.\nGwoyeu Romatzyh: (1926): Implijet e Sina betek trec'h ar gomunourion e 1949. War-lerc'h e oa bet implijet dreist-holl e Taiwan betek ma oa bet kemeret e blas gant MPS II (Mandarin Phonetic Symbols).\nMandarin Phonetic Symbols II (1984): Implijet dreist-holl e Taiwan. Disheñvel eo diouzh MPS I, kevatal da Zhuyin. Staliet e oa bet Tongyong Pinyin en e blas ha chomet e oa bet a-sav d'e implijout.\nTongyong Pinyin ("Sonskritur hollek") (2000): Implijet dreist-holl e Taiwan. Tost-kenañ d'ar pinyin. Evit an diforc'hioù etre an daou sistem sellit amañ.\nRomanekadur Guangdong evit ar c'hantoneg (1960)\nRomanekadur gouarnamant Hong Kong evit ar c'hantoneg\nRomanekadur Yale evit ar c'hantoneg (1942)\nPe̍h-oē-jī (POJ), gwezhall e oa hennezh ar sistem ofisiel de facto implijet gant Iliz Presbiterek Taiwan adal an XIXvet kantved. Diazezet e oa war un treuzskrivadur kazi fonemel.\nRomanekadur Guangdong (1960), implijet evit skrivañ rannyezh Teochow.\nSellit ivez ouzh ar pennadoù pennañ-mañ: Hiragana, Katakana, Kanji ha Rōmaji.\nSetu ar sistemoù romanekadur muiañ-implijet:\nRomanekadur Hepburn (1867): Treuzskrivadur.\nNihon-shiki (1885): Treuzlizherennadur. Bet degemeret evel ISO 3602 Strict e 1989.\nKunrei-shiki (1937): Treuzlizherennadur. Bet degemeret ivez evel ISO 3602.\nALA-LC: Heñvel ouzh sistem Hepburn.\nWāpuro rōmaji: Treuzlizherennadur. Kentoc'h ur sammad boazioù-implij evit ur sistem en e-unan.\nSellit ivez ouzh ar pennadoù pennañ-mañ: Hanja ha Hangeul.\nAlies a-walc'h e vez romanekaet ar c'horeaneg en un doare ad hoc daoust ha ma'z eus bet diorroet meur a sistem unvan:\nRomanekadur McCune-Reischauer (MR; 1937?), ar sistem treuzlizherenniñ kentañ bet degemeret en un doare ledan. Implijet e oa bet ez ofisiel ar sistem-mañ, adwelet anezhañ un tamm, e Su Korea etre 1984 ha 2000. Implijet e evz gant ar sistem-mañ un nebeud sinoù diaktritek, en o zouez ar breve hag an daouboent. Ne vez ket doujet en un doare ingal d'ar reolennoù reizhskrivañ orin peurliesañ.\nAr sistem ALA-LC implijet gant Kevredigezh levraouegoù ar Stadoù-Unanet (ALA) ha Levraoueg kendalc'h ar Stadoù-Unanet (LC) a zo anezhañ ur sistem diorroet diwar hini McCune-Reischauer.\nDiorroet ez eus bet war-lerc'h sistemoù all a-benn renkañ kudennoù gant ar sistem MR:\nRomanekadur Yale evit ar c'horeaneg (1942): ar sistem romanekadur unvan muiañ-implijet gant ar yezhonourion/ezed.\nRomanekadur koreanek adwelet (Revised Romanaisation" pe RR; 2000): Tost a-walc'h d'ar sistem MR met hep sinoù diakritek. Talvezout a ra kement evit treuzskrivañ hag evit treuzlizherenniñ. Implijet e vez ar sistem-mañ ez ofisiel e Su Korea adalek 2000.\nISO/TR 11941 (1996): Daou sistem disheñvel kenstrollet dindan an hevelep anv: unnan evit RDP Korea hag egile evit Su Korea. Diorroet diwar sistem Yale dre vras. Amañ e vez keñveriet an daou sistem: \nRomanekadur Lukoff Sistem diorroet etre 1945 ha 1947 evit e dorn-levrioù Spoken Korean \nJoseon Gwahagwon (조선민주주의인민공화국 과학원)\nSellit ouzh ar pennad pennañ-mañ: lizherenneg taiek\nSetu un nebeud sistemoù implijet evit romanekaat al lizherenneg taiek:\nSistem roueel hollek evit treuzskrivañ an taieg:\nISO 11940 (1998): Treuzlizherennadur\nImplijet ken evit al lizherenneg kirillek hag ar re c'hlagolitek ha hengirillek.\nRomanekadur BGN/PCGN evit ar belaruseg, 1979 (Burev ar Stadoù-Unanet evit an anvioù douaroniel ha Poellgor pad evit anvioù douaroniel evit implijoù ofisiel e Breizh-Veur)\nTreuzlizherennadur skiantel evit ar yezhoniezh\nALA-LC romanization, 1997 (Kevredigezh levraouegoù Stadoù-Unanet ha Levraoueg kendalc'h ar Stadoù-Unanet): \nDoare-treuzlizherenniñ anvioù douaroniel belarusek dre implijout lizherennoù al lizherenneg latin, 2000\nStreamlined System ("Sistem peureeunaet") eo anv sistem ofisiel romanekadur Bulgaria bet kinniget gant L.L. Ivanov ha degemeret ez ofisiel gant Kengor anvioù-lec'h Bulgaria d'an 2 a viz Meurzh 1995 ha neuze degemeret ez ofisiel gant ar gouarnamant da vat e miz C'hwevrer 2000.\nEr Stadoù-Unanet hag e Breizh-Veur avat e kendalc'her da implijout c'hoazh gant Burev ar Stadoù-Unanet evit anvioù douaroniel (BGN) ha gant Poellgor pad evit anvioù douaroniel evit implijoù ofisiel e Breizh-Veur (PCGN) ar Sistem BGN/PCGN bet diorroet gante e 1952 evit romanekaat ar bulgareg.\nN'eus sistem unvan ebet evit romanekaat ar ruseg ha dre ma vez lakaet da glotaat an treuzskrivadennoù gant reolennoù reizhskrivañ pep yezh e vez kavet meur a stumm evit pep anv rusek divoutin, da skouer: Чайкoвский > Tchaykovsky, Tchajkovskij, Tchaikowski, Tschaikowski, Czajkowski, Čajkovskij, Čajkovski, Chajkovskij, Çaykovski, Chaykovsky, Chaykovskiy, Chaikovski, Tshaikovski, Tšaikovski, h.a.\nSetu un nebeud sistemoù e-touez ar re implijetañ:\nBGN/PCGN (1947): Sistem treuzlizherennadur implijet gant Burev ar Stadoù-Unanet evit anvioù douaroniel ha Poellgor pad evit anvioù douaroniel evit implijoù ofisiel e Breizh-Veur). \nGOST 16876-71 (1971): Sistem treuzlizherenniñ soviedel manet dizimplij. Lakaet en e blas GOST 7.79, kevatal da ISO 9.\nABU: Sistem romanekadur evit an anvioù-lec'h (1987): diazezet war GOST 16876-71.\nISO 9 (1995): Sistem treuzlizherennadur diorroet gant ISO.\nStreamlined system Sistem eeunaet evit treuzlizherenniñ ar ruseg.\nSetu un nebeud sistemoù implijet evit romanekaat an ukraineg.\n(uk) Treuzlizherennadur Broadel Ukraina\nSistem broadel Ukraina ha sistem BGN/PCGN, e Bodad-labour sistemoù romanekadur ABU (PDF)\nPemp sistem lakaet keñver-ouzh-keñver (PDF)\nSellit ouzh ar pennadoù pennañ-mañ: Treuzlizherennadur gresianek ha Brezhonekaat anvioù divoutin gresianek.\nISO 843 (1997): \nUNGEGN Bodad-labour evit ar Sistemoù Romanekadur\nTaolennoù romanekadur implijet gant Levraoueg kendalc'h ar Stadoù-Unanet (PDF)\nAdtapet diwar « https://br.wikipedia.org/w/index.php?title=Romanekadur&oldid=1995074 »\nKemm diwezhañ d'an 24 Mae 2022 da 13:43\nKemmoù diwezhañ degaset d'ar bajenn-mañ d'an 24 Mae 2022, da 13:43.


Kaozeal:Frered an deskadurezh kristen a Bloermael - Wikipedia\nKaozeal:Frered an deskadurezh kristen a Bloermael\nDaoust hag-eñ ez eus testenioù eus "breudeur" en degouezh-mañ ? Ingal e vez kavet "frer/frered" (pe "frerion"). Da skouer e Skridoù gant Yeun ar Gow (p. 78) pe e Lennegezh ar brezhoneg gant F. Favereau diwar-benn Visant Seite (3/p. 400), Kaourintin Riou (p. 412) ; ha memes mod e pennadoù ar wiki-mañ diwar-benn an daou-se. Po'low (kaozeal) 15 Gen 2016 da 17:56 (UTC)\nDemat, kudenn ebet ma ve gwel deoc'h da cheñch breudeur gant frered. A galon--Dishual (kaozeal) 17 Gen 2016 da 12:49 (UTC)\nBreudeur ar gelennadurezh kristen, bugale ar beleg santel Yann-Mari La Mennais a zo e penn skol ar baotred. (Trec'h ar garantez, 1935, p. 8). Gant ar gerioù "breudeur" ha "kelennadurezh" e rae ar skrivagner Brogarour (=Yann-Loeiz Rozeg). --Hans Abherve (kaozeal) 2 Her 2017 da 07:45 (UTC)\nAdtapet diwar « https://br.wikipedia.org/w/index.php?title=Kaozeal:Frered_an_deskadurezh_kristen_a_Bloermael&oldid=1771623 »\nKemmoù diwezhañ degaset d'ar bajenn-mañ d'an 2 Her 2017, da 07:45.


Ar c'h-caxixi zo ur benveg-seniñ eus Brazil, degaset di gant ar sklavet a orin afrikan, anezhañ ur baner vihan e plouz plezhet , e stumm ur c'hloc'h, hag a vez leuniet gant greun, riz alies, ha hejet.\nPeurvuiañ e vez sonet caxixi ha berimbau kichen-ha-kichen. An dorn dehoù a zalc'h ar vazhig etre biz-meud ha biz-yod a zalc'h ivez ar c'haxixi etre ar biz-bras hag ar biz-gwalenn. Da bep taol gantar vazhig war gordenn ar berimbau e klever trouz sec'h ar c'haxixi.\nAdtapet diwar « https://br.wikipedia.org/w/index.php?title=Caxixi&oldid=1494590 »\nKemmoù diwezhañ degaset d'ar bajenn-mañ d'an 5 Ebr 2013, da 11:51.


Kaozeal:Troia - Wikipedia\nNe gredan ket er skridoù sakr, met ret eo gouzout eo Troja a zo e geriadurig Hemon, hag a c'hall bezañ bet implijet e pennadoù all. Bernez Bernioù 13 Du 2006 da 14:04 (UTC)\nha marteze en doa faziet Roparz Hemon? N'oûn ket me, n'eus ket un etimologour anc'hanon. Ret e vefe klask dastum skouerioù henc'hresianek enne an diftongenn "οία" ha gwelet hag-eñ eint deuet da vezañ "oia" pe "oja" (evel en anv-gwan saoznek "trojan", kv. "Troy" - lec'hanv) e brezhoneg.\nDre geñveriañ gant yezhoù all avat e kav din e rank bezañ ur fazi ar stumm "Troja" (ha faziañ a reas RH evel an holl). Setu roll stummoù al lec'hanv e yezhoù skouer all tennet diwar ar Wikipediaoù (en ur c'hoût ne rank ket ar brezhoneg heuliañ patrom yezh ebet all evel-just). Ober a raent hogozik an holl gwitibunan gant ar stumm "óya" ha betek-hen n'em eus kavet hini ebet ma rafe gant ar stumm "oja":\nbulgareg: Троя ("óya")\nkatalaneg: Troia ("óya")\ntchekeg: Trója ("óya")\ndaneg: Troja ("óya")\nalamaneg: Troja ("óya")\ngresianeg: Τροία (henc'hresianeg: "oía"; gresianeg a-vremañ: "ía")\nsaozneg: Troy ("oy")\nspagnoleg: Troya ("óya")\nesperanteg: Trojo ("óya")\ngalleg: Troie ("wa")\ngalizeg: Troia ("óya")\nkoreaneg: 트로이아 ("oia")\nkroateg :Troja ("óya")\nislandeg :Trója ("óya")\nitalianeg :Troia ("óya")\njorjieg: ტროა ("oa")\nlatin: Troia ("óya")\nluksembourgeg: Troja ("óya")\nlituaneg: Troja ("óya")\nhungareg: Trója ("óya")\nmakedoneg: Троја ("óya")\nizelvroeg: Troje ("oye")\n(japaneg: イリオス "iriosu" > "Illium")\nnorvegeg: Troja ("óya")\npoloneg: Troja ("óya")\nportugaleg: Tróia ("óya")\nroumaneg: Troia ("óya")\nruseg: Троя ("óya")\nslovakeg: Trója ("óya")\nsloveneg: Troja ("óya")\nserbeg: Троја ("óya")\nfinneg: Troija ("óiya")\nsvedeg: Troja ("óya")\nturkeg: Truva ("uwa")\nukraineg: Троя ("óya")\nourdoueg:ٹرائے ("oy" - diwar ar saozneg)\nsinaeg :特洛伊(klasket 'vo)\n--Neal 10 Kzu 2006 da 11:51 (UTC)\nDa'm meno-me eo sur a-walc'h ar "j" a gaver e Troja gt RH, evit un distagadur glebiet "y"; evel ma skriver ja en alamaneg ar pezh a vez distaget ya. Fulup 10 Kzu 2006 da 12:18 (UTC)\nA-du penn-da-benn gant Neal: hervez an distagadur e vo ret skrivañ Troia pe Troya. Ar "j" n'eo ket un i gleb e brezhoneg... Ur fazi 'zo bet graet gant Roparz Hemon... Benoni 10 Kzu 2006 da 12:21 (UTC)\nA-du on gant Troia ha me an hini en doa kavet Troja e RH. Levezonet eo bet RH gant ar stumm Troja a gaver e skrivadennoù latin'zo. Skrivet am oa an Dardanelloù ivez, met mat eo ober gant Dardanelled. Marteze e vo gwelloc'h ober gant ar stumm turkek pelloc'h (strizh-mor Çanakkale pe Djanakkale) --Ch. Rogel 10 Kzu 2006 da 17:34 (UTC)\n(Evezhiadenn dilec'hiet hag adlec'hiet)[kemmañ ar vammenn]\nDilec'hiet diwar ar bajenn-mañ un nebeud evezhieadennoù o tennañ da stumm ar ger "Dardanelloù" adlec'hiet war ar bajenn-mañ Kaozeal:Dardanelled A-du gant an adlec'hiadur: tri merour. Didroc'het eo bet amañ an tammoù eus ar c'haozeadennoù ha ne sellent ket ouzh tem ar bajenn-mañ hag eilet war ar bajenn gaozeal [Kaozeal:Dardanelled]] (s.o. istor ar bajenn-mañ evit goût pelloc'h). Graet e vo war-eeun evel-hen adal bremañ hep displegadennoù ken hir all.\nAdtapet diwar « https://br.wikipedia.org/w/index.php?title=Kaozeal:Troia&oldid=95568 »\nKemmoù diwezhañ degaset d'ar bajenn-mañ d'an 10 Kzu 2006, da 17:34.


Journal de Renaud Camus, jeudi 8 janvier 2015\ncréée le samedi 10 janvier 2015, 0 h 46\nmodifiée le samedi 10 janvier 2015, 0 h 59Jeudi 8 janvier 2015, une heure du matin (le 9). Curieux comme je n’y arrive plus — j’y arrivais déjà fort mal, il est vrai ; mais ~~~~~~ ~~~~~ ~~~ ~~’~~ ~~~~~~~ ~~~~~ ~~~ ~~~~~ : ~~~~~ ~~~ Vaisseaux brûlés, ~~~~~ d’Index des Églogues & ~~~~ ~~~~~~~~~~ brûlés, ~~~~~ d’Anthologie générale, ~~~~~ ~~~~~ ~~~ Dictionnaire… ~~~ ~~~~~~~~~ ~~~ ~~~ ~~~~~~~~~ ~~ ~~~ journal ~~~’~~ ~~~~ ~~~~~~ ~~~ ~~~~~~ passée.\nLe ~~~~~~~~~ ~~ Charlie Hebdo n’est pas ~~~~~ ~~~~~~~ ~~~~~~~~~~~~ (très ~~~~~~~~~~~~) ~~~~ ~~~~ ~~~~~~~ ~~~ ~~~~~~. ~~~~~~~~~~~~~, ~~~ ~~~~~~~~ ~~~~~~~ ~~~ ~~~~~~~~~~ ~~~~~~~~~~~ ~~~~~~ ~~~ ~~~~~ ~~~~~~ ~~~~ ~~~ ~~~~ — ~~~~ ~~~~~ le sens d’une ~~~~~~~~~~~~~~, ~~~~~ ~~~~~~ ; ~~~~~~~ ~~~’~~~ ~~~~~~~~ ~~~~~~~~ ~~~~~~~~~, “~~~~~~~ ~~~ ~~~~~~~~ ~~~ ~~~~~~ ~~~ ~~~~~~~~ ~~~ ~~~~~~”, ~~~~~~~~~ ~~~~~~, ~~~~~ Libération, ~~~~ “~~~~~~~~” ~~~~~~~~~~~ ~~~~~~~~~~ “~~~~~ ~~~~~~~” — Philippe Martel ~~~~~~~ ~~~’~~~~~ ~~~~ ~~~~~~~ ~~ ~~~~~~~~ “culte” :\n« L’attentat ~~~~~~~ Charlie Hebdo ~~ ~~~ ~~~~~ ~~~~~~~ ~~~ ~~~~~~~ ~~~~~~, ~~’~~~~~ ~~~~~~~~ ~~~ ~~~ ~~~~~~~ ~~~ ~~~~. ~~~ ~~ ~~~ sale gueule de ~~~~~ ~~~~~~~~~ idéologique. »\nCurieusement (ou pas — ~~~~~ si, ~~~~~ ~~~ ~~~~~, ~~~ ~~~~…), ~~~~ ~~~~~~~~~ ~~~ Libération ~~~~~ ~~~~~~~~~ ~~~, ~~~ ~~~~~~ ~~~~~~~~ ~~~~~~~~, ~~~~~~~~~ ~~ Me Gardères un véritable ~~~~~~. ~~~ ~~~~ ~~~~~ ~~~~ ~~~~ ~~~~~~ ~~~~ ~~’~~~~ ~~~~~ ~~~~~~~, ~~~ ~~~~ ~~~ ~~~~~~~~~ ~~~~ ~~~ ~~~~ ~~~~~~ ~~~~~~~~~~ ~~~~~ ~~~~ ~~~~~ ~~~~ ~~~~~~~~ ~~~~~~ ~~~~. Que maintenant il ~~ ~~~~ ~~~ ~~~~~ ~~~~~~ ~~~ ~~~~~~ ~~~ ~~~~ (~~~~~ ~~~~~ ~~~~~~~~~ ~~~~ ~~~ ~~’~~~~~~~~ ~~~~ ~~~~~~~~~) ~~~~~~~ ~~~~~ ~~~~~~~~ ~~~~~ ~~~~~~~ ~~’~~~~~~~~, ~~~~~~~~~~, ~~~~~~~~ ~~~ ~~~~~~~~~ Twitter a fait ~~~~~~~ ~~~~~ ~~~ ~~~~ ~~~~~~ ~~~~~~~~~~~~~~ (~~~ victoire idéologique, ~~~~~-~~~~~ ? ~~~~~ ~~~ ~~~ ~~~~ ~~~ ~~~~~~~ ~~~~~~~~~ ~~~~~~ ~~~~~~-~~~…). ~~~~~~ ~~~~~ ~~~~~~-~~~ ~~~~ ~~~~~~~~ ~~~~~~~~ ~~~~~ ~~~ temps qu’il ne ~~~~~~~ ~~~~~ ~~~~~~ ~~~~~~~~~, ~~~ ~~~~~~~~~ ~~~’~~~~ ~~~~~ ~~~~~ ~~~~ ~~~ ~~~~~~ ~~~~~~ ~~~~~~~~~~~ ~~~ ~~~~~~~~~ ~~~~~~~~~~, ~~~ ~~~~~~~~~~~~. ~~’~~~ ~~~~~ ~~~ ~~~~~ ~~~~~~~~ ~~~~ ~~~~~~~~~~ ~~’~~~~ agence de presse ~~~~~~~ ~~~, ~~~ ~~~~~, ~~~~~~~~~ ~~~ ~~~~~~~~ ~~~~~~~~ ~~~~ ~~~~~ ~~~~~~~~~~, ~~’~~~~~~~ ~~~~~~~~~~ ~~~ Monde, ~~~~~ ~~~~ ~~~~~~~~~ N° 1.\nD’aucuns, ~~~~~ ~~~~~ ~~~~~, ~~’~~~~~~~~~~~ ~~~ ~~~ ~~~~~~~~~ ~~~~~~~~~. Un homme m’a ~~~ ~~~~~~~~ ~~~~~~~~~ ~~~~ ~~~~~ ~~’~~~~~~ ~~~~~~~~ ~~~ ~~~ ~~~~~~~~ ~~~~ ~~~~~~~~ ~~~ ~~~~~~~~~~~, ~~~~~ ~~~~ ~~~~~~~~ ~~~ ~~~ ~~~~~ ~~~~~~~~~~~~~~~~~ ~~~~~~~. ~~~ ~~’~~ ~~~~ ~~~ ~~~~~~~~ avec un ex-gendarme, ~~~ ~~~~~~~~~, ~~~~ ~~~~~~~~~ ~~~ ~~~~~~~ ~~~ ~~~~~~ ~~~ ~~~~~~ ~~~~~ ~~~ ~~~~ ~~~~~~~~~~~ ~~~~~~~~ ~~~~~~~~~~. ~~~~~~~~~~ ~~~ ~~ ~~ ~~~ ~~~ ~~~~~~ ~~~~~~~~~~~, ~~~~ ~~~ ~~’~~~ pas osé faire ~~~~~~~~~~ : ~~’~~~~~~ ~~~~ ~~’~~~~~~ ~~~~~~~~~~ ~~~~~~~~, ~~~~~ ~~~ ~~~~~~~~ ~~~~~~, ~~~~ ~~~~ ~~~~~~~ ~~~ ~~~~~~~~~~~ ~~~~~~~~ ~~~~~~~~~~ ~~~~ ~~~ ~~~~~~~~~~ ~~~~~~~~~~~~ ~~~ ~~~~ ~~~~ ~~~~~~~~~~~ ~~’~~~~~~ ~~~~~~~~~~, à mon sujet ; ~~~ ~~~~~ ~~~~~~ ~~~~~-~~~ ~~ ~~~~~~ ~~~ ~~~~ ~~~ ~~~~~ ~~~~~, ~~~~~ ~~’~~~~~~~~~~, ~~~ ~~’~~~~~ ~~~ ~~~~~~~~~~~~~ professionnelles, ~~~~~ ~~~~ ~~~~~~~~~ ~~~’~~~ ~~~~~~~~~ ~~~~~, ~~~~~~ ~~~’~~~ ~~~~ bien normal, rémunérer, ~~~ ~~~~~, ~~~ ~~~ ~~~~~~~~~~ ~~~~~, ~~~~~~ ~~~~~~~~~~~~~ — ~~~ ~~~~~ ~~’~~~~ ~~~~~~~ ~~~~ ~~~ ~~’~~~ ~~~ ~~~~~~ ~~~~ ~~~~~~~, ~~~~~~~ ~~~ ~~~~~ ~~~~~~~~~ ~~~~~~~~~~~~~~~ ~~~ ~~~~ finances depuis hier.\nMon ~~~~~~~~ ~~’~~~~~ ~~~~~ “~~~~~~~~~~ ~~~~~~~~~” ~~~~~~ ~~~~ ~~~~~~ ~~~ ~~~~~~~~, ~~~~~ ~~~’~~~ ~~~ ~~’~~~~~~~~~ ~~~~ ~~ ~~~~, ~~ ~~~~~ ~~~~~~~, ~~~~ ~~’~~~~~~~~ ~~~ ~~~~~~ ~~~~~~~~ ~~~~~~ ~~~~~~~~~~ qu’en 2000, sur ~~~~ “~~~~~~~~~~” (“~~~~ ~~~~~~~~ ~~~ ~~~ ~~~~~~~~~~~ ~~~~~~~~~~ : ~~’~~~~~~~~ ~~~~~~~ Camus”) :\n« L’écrivain ~~~~~~~ ~~~~~~ ~~~~ ~~~ ~~~~~~~~~~~ ~~~ “grand remplacement”, ~~~~~~~~~~ ~~~~~~~~ ~~~~ ~~~~~~~~ ~~ ~~’~~~~~~~~~~ ~~~ ~~~~~~~ (et donc du ~~~~~~~~~~~) ~~~~~~~~~ ~~~~ ~~~~~~~~~ ~~~~~~~~~ ~~~~~~~~~~, ~~ ~~~~~~~ ~~~ ~~~~~ ~~~~~~~~ (~~~~~~~~~), ~~~ ~~~~~ ~~~~~~~~~ (~~~~~~~~~~), ~~~ ~~~~~ ~~~~~~~~~~ (~~~~~~, ~~~~~~~~~~~). ~~~ ~~~~~~ ~~~~~~~~~~~ ~~~ ~~~~~~ ~~~~~~~~~~~~~~~ s’est jouée il ~~ ~~ ~~~~~~~ ~~~~, ~~~~~ ~~~ ~~~~~~~~~ ~~~ La ~~~~~~~~~ ~~~ ~~~~~~~ (Fayard, ~~~~~), ~~~~~~~~~~~~~ ~~~~~~~ “l’idéologie ~~~~~~~~~~ antiraciste” [sic]. Ce ~~~~ ~~~~ ~~~~~~ ~~~~~~~~~, ~~’~~~~ ~~~~ ~~~~~~~ Camus, n’ayant pas ~~~~~~~ ~~~~~~~ ~~~ ~~~~~~~~~~~ ~~~ ~~~~~~~ ~~~ ~~~~~~~~~ ~~~~ ~~~~~~~~~~~~~~ ~~~~~ ~~~~~~ ~~~~~~~~ ~~~ ~~~~~~ ~~~~ ~~~~~~~ ~~~ ~~~~ ~~~~~~~~~~, ~~ ~~~~~~~~~~ ~~~~ ~~~~~~~~~~ ~~~ ~~~ ~~~~~~~~~ juive, notamment dans ~~~~ ~~~~~~~. ~~~~~~ ~~~~~~~~~~ ~~~~~~~~~~~, ~~~ Le Monde ~~~~~ ~~~ ~~~~~~~~~~ ~~~~~~ ~~~ ~~~~~~~~~~ ~~~~~ ~~~~ ~~~~~ ~~’~~~~~~~, ~~~~ ~~~ ~~~~~~ ~~~~~~~~~~~ ~~~~ ~~~~~~~~~~~ ~~ ~~~~~~, ~~~ boulevard offert à ~~~ ~~~~~~~~~ ~~~~~~~~~~ ~~~~~~~~ : ~~~~~~~ ~~~~~~, ~~~~~~~ ~~’~~~~~~~~~ ~~~ ~~~~ ~~~~~~~~~~~~~~~ ~~~~~~~~~~, ~~~~ ~~’~~~~~~~ ~~~~~~~~ ~~~~ ~~~ ~~~~~~~~~~~ ~~~~~~ ~~~~~~~~~~~~~, ~~~~ ~~~~ ~~~~~ ~~~~~~~~~ (~~~~~~~, ~~~~ ~~~ publie toujours, et ~~~~ – ~~~ ~~~~~~~~ ~~~~~~ ~~~~~ ~~~~~~~~~~~~~~~~ ~~~~ ~~~~~~~~~~ ~~~~~~… » Etc.\nDu ~~~~~ ~~~ ~~~~~ ~~~~~~~, ~~~~~ ~~~ ~~~~~ ~~~~~~~ ~~~ ~~~~~~~ ~~~~~~ ~~~~~~~, ~~~~ ~~’“~~~~~~~~ ~~~~~~”, ~~~ que je n’avais ~~~~ ~~~~~ ~~~~~~~~~~~~~ ~~~~~~~ ~~~~ ~~~~~~~. ~~~ ~~~ ~~~~~~~ ~~~~ ~~~ ~~~’~~~ ~~~~ ~~~~~~ ~~~~ ~~~~~~~~~, ~~~~~~~~~~~~~~~~, ~~~~ ~~~~~~ ~~~~~~~~~~~~~ ~~~~ ~~~~ ~~~~~~~~~~, ~~~~ “~~~~~~~~~~ ~~~~~~~~~”. ~~~ paraît qu’ils risquaient ~~’~~~~~~~~~~ ~~~~~~~ ~~~ XVIIe ~~~~~~~~ ~~~ ~~~~~~~~~~ ~~~ ~~~ ~~~~~~~~~~~~, ~~~~~~~~~~ ~~~~~~ — ~~~~~ ~~ ~~~~~~ ~~~ ~~~~~ ~~~~~~~~~ ~~~~~~~ Plenel.\nLui-même ~~’~~~~ ~~~~ ~~~~~~~~~~~~ ~~~~~~~, ~~~ ~~~~~~~. Il écrit par ~~~~~~~~, ~~~~~ ~~~ ~~~~~~ ~~~~~~ ~~~ ~~~ ~~~~~ ~~~~~~~~~~ ~~~~~~~~~~ (~~~ ~~~~~~~ ~~~~ ~~~ ~~~~~ ~~~ ~~~~~ ~~~~~~, ~~ ~~~ ~~~~~~~ homme) :\n« Tout ~~’~~~~ ~~~~ ~~~~~~~~~, ~~~ ~~~~~ n’est donc pas ~~~~~~~~ ~~~~~ ~~’~~~~~~~ ~~~~~~~ ~~~~~~ ~~’~~~ ~~’~~~~~~~~~ ~~’~~~~ ~~~~~~~~ ~~~ ~~~~~~~ ~~~~ ~~~~~~ – ~~~ ~~~~~~~~~~ ~~~~ ~~~~ ~~~~ ~~~~~~ ~~~~~ ~~~~~~~~~~~ ~~~~ ~~~~~~~, ~~~~ ~~’~~~~~~ ~~~~ inférieur à la ~~~~~~~~~~~, ~~~~ ~~~~ ~~~~~~~~~~ ~~~ ~~~~~ ~~~~ ~~~~~~~~~~, ~~~~ ~~~~ ~~~~~~ ~~~~~~~~~ ~~~~ ~~~~~~~, ~~~~ ~~’~~~~~~~~~~ ~~~~ ~~~~~~~~~ ~~’~~~~~~~~ ~~~~~~~~~~ ~~~~ ~~~~ ~~~~~~~~~, ~~~~ ~~~ ~~~~~~~~~~~~~~~ ~~’~~~~ religion est légitime, ~~~~ ~~~ ~~~~~~~~~~~~~~~ ~~ ~~’~~~~~~~~~ ~~’~~~~ ~~~~~ ~~~~~~~, ~~~~~ ~~~~~~ ~~~ ~~~~~~~~~ ~~~ ~~~~~~~, etc. »\nCe ~~~~~~~~~~~ ~~~~~ ~~~~~~~~, ~~ ~~~~~~~~~ ~~~~, ~~~~~ ~~ ~~~~~ ~~~~~~~~~ ~~ ~~~ bonne doctrine antiraciste ~~~~~~~~~~~~~~~ ; ~~~~~~~~~~ ~~~ ~~~~~~~ ~~~~~~~~~~~~~ ~~~~ ~~~~~~~~ considérable :\n« et ~~~~~~~~~~ ~~~~ ~~~~ ~~~~ ~~~~~~ ~~~~~ ~~~~~~~~~~~ ~~~~ Blancs, po-pom, po-pom, que ~~’~~~~~~ ~~~~ ~~~~~~~~~~ ~~ ~~~ chrétienté… »\nL’air ~~~ ~~~~~, l’éventuelle inégalité des ~~~~~~~~~~ ~~~~ ~~~~~ ~~~~ ~~~ ~~~~~ ~~~~~ ~~~~ ~~’~~~~~~~~~~ ~~~~ ~~~~~~, ~~’~~~~-~~-~~~~~ ~~~’~~~ ~~~ ~~~~~~~~ ~~~~ ~~~~~~~~ ~~~ ~~~~~~~~~. ~~~~~~ ~~~ ~~~~~~~~ ~~~~~~~ ~~~ ~~~~~ ~~~~ ~~~~~~~ de la terre, ~~~~~~ ~~~’~~~~ ~~~~~~~~~ ~~~~ ~~~~~~~~~~~ ~~ ~~~~ ~~~~~~ « ~~’~~~~ ~~~~ ~~~~ ~~~~~~~~, ~~’~~~~ ~~~ ~~~~~~ » — ~~~~~~~~, ~~~ ~~~~~~~~~~, ~~~~~~~~~~~~~ ~~~~~~~~, ~~~~ ~~~~ ~~~~~~~~ ~~~~~~ ~~~~~~~~~ ~~~~ opinion, quand bien ~~~~~ ~~~~~ ~~~~~~~, ~~~~~~~~~~~~~~~, ~~~ délit.\nQuoi ~~~’~~~ ~~~ ~~~~~, ~~~~~ ~~~ ~~~~~~~~ ~~~~~~~~~ ~~~ ~~~~~ ~~~~~ ~~ ~~~~~ ~~~ ~~~~~~~~ ~~~ ~~~ ~~’~~~~~~~~~~~~, ~~~~~~~’~~~ ~~’~~~~ ~~~~~ ~~~~~~~~~ de race, mais ~~~ religion. ~~’~~~ ~~’~~~~ ~~~~~ ~~~~~~~~~ ~~~ ~~~~~~ ~~~’~~~~ ~~~~~~~~~ ~~~~ ~~~~~~~~~~~ ~~ ~~~~ ~~~~~~ (~~~~~~ ~~~~ ~~~~~~, ~~~~~ ~~~~ ~~~~~~~~~~~ ~~~~~~~~, ~~~ ~~~~~~~~, ~~~~~~~~), ~~’~~~~ ~~~~~~ la tradition philosophique ~~~~ ~~~~ ~~~~~~, ~~~ ~~~~~~~ ~~~~ ~~~~~~~~~~~~ ~~~ ~~~~~~ ~~~~~~~. ~~’~~~~~~~~~ ~~~~~~~ ~~’~~~~~~~~ ~~~~~~~~~~~~~, ~~~ ~~~~ ~~~~~ ~~~~, ~~~~ ~~~~~~~ ~~~~~ ~~~~~~ ~~~~~~~~~ « ~~~ ~~~~~~~~~~~~~~~ ~~’~~~~ ~~~~~~~~~ ». C’est pourtant, au-delà ~~~ ~~~~~~~~~, ~~’~~~~~~~~~ ~~~~~~~ ~~~ ~~~~~ ~~~~~~~, ~~~ ~~~~~ ~~~~~ ~~~~ ~~~~~~~~~~ ~~~~ ~~~~~~~~, ~~~~ ~~~~~~~~~~~ ~~~~~~~~~~~~~ ~~~ ~~~ ~~~~~~~~, ~~~~~~ ~~~ ~~~ ~~~~~~~~~~~ ~~~~~-~~~~~. ~~~~~ ~~~~~~~~~~~~ ~~~ ~~’~~ a que l’islam, ~~~~ ~~~ ~~~~~~ ~~~~ ~~~~~ ~~~~~~~~~~~. ~~’~~~~~~~~~ ~~~ ~~~~ ~~~~ ~~’~~~ ~~~~~~~ ~~~~~~~~~~~ ~~~ ~~~~~~~~~~~ ~~~~~~ ~~~~~~~~~ ~~~~~~ supérieure ~~ ~~~~ ~~~~~~. ~~~ ~~~ ~~~~~~~ ~~~~ ~~~~~~~~ qu’il existât en ~~~ ~~~~~~~ ~~~ ~~~~~~~~~ ~~~~~~~~~~~.\nvoir l’entrée du jeudi 8 janvier 2015 et son image dans Le Jour ni l’Heure


Journal de Renaud Camus, mercredi 10 septembre 2014\ncréée le jeudi 11 septembre 2014, 12 h 30\nmodifiée le mercredi 24 décembre 2014, 23 h 17Mercredi 10 septembre 2014, minuit & demi. Nous avons déjeuné — au Bastard, à Lectoure, d’ailleurs bien médiocre — avec un “ami de ~~~~~~~~~~ ~~~~”, ~~~~~~ ~~~~~~~~~, ~~~ ~~~~~~ ~~~~~~~~ ~~~ ~~~ ~~~~ ~~~~~~~~~~~ ~~ ~~~~, ~~~’~~~~ voulaient me faire ~~~~~~~~~~~, ~~. Poskow.\nAlain ~~ ~~~~~~ ~~~~~~ ~~~ ~~~~~~~~~~ ~~~ ~~~~ ~~~~~~~~, ~~~~~ ~~~~~ ~~~~~~~~ ~~~ ~~~~~~~~~~~, ~~~~~ ~~~~~ ~~~~~~~~~ ~~’~~~~~~~~~. ~~~~~~, ~~~ ~~~~ ~~~~~, ~~~ ~~~~~~~~ ~~~’~~~~~~ un rendez-vous d’affaires ~~~~~~~~ ~~~ ~~~ ~~~~~~~, ~~~ ~~’~~~~~~~~ ~~~~~~~~~~, ~~~~~~ ~~~~, ~~~~~ ~~~ ~~~~~~~~, ~~~ ~~~~~~ ~~~~~~ ~~~~~~~~ ~~~~~~’~~ ~~~ ~~~~ ~~~ ~~~~~~~~ ~~~~~~~~ ~~~~ ~~~~~~~ Musique.\nCette ~~~~~~~~~ ~~~ correspond guère au ~~~~~~~~~ ~~~~ ~~’~~~ ~~~ ~~~~ ~~~~~ — ~~~~~ ~~~~ ~~~ ~~’~~~~ ~~~~ ~~~’~~~ ~~~~ ~~~~~~~ ~~~~ ~~~~~~~~, ~~~~ ~~’~~~~~~~, ~~~~~ ~~~’~~~ ~~~~~ ~~~~~~ ~~~~~ ~~~ ~~~~~~~~ ~~~~~~’~~ la fin de ~~~ ~~~~~~~~~~~~~~~ ~~’~~~ ~~~~~~~~. ~~~ ~~~ ~~~~~ ~~~~~ ~~~~~ ~~~~ ~~’~~~~~~~~~ ~~~~~ ~~~~~~, ~~~~~~~~~~, ~~~ ~~~ ~~~~~~~ ~~~~ ~~~~~~~~~ ~~~~ ~~~~~~~~~~ ~~~~ ~~~~~~~~~~~~~, ~~~ incomplétude.\nCette ~~~~~~ ~~~~~~~~~, à propos de ~~~ ~~~~~, ~~~~~~-~~~, ~~~ ~~~~~~~ ~~~~~ ~~~~ ~~~~~~~~~~~~~~, ~~~~~. ~~~ ~~~~~ ~~~~~~~ ~~~~~~ ~~’~~~~~~~ ~~~~ ~~~~~~~~ ~~~ ~~~~ ~~~~~~ ~~~ ~~~~~~~ ~~~~~~ ~~~~ ~~~~ ~~~~~~~~~~~ ~~~ ~~~ marque Austin (en ~~~~~~, ~~’~~~ ~~~~~~~~ ~~~~ ~~~~~~~ ~~~~~~~ mini, ~~ ~~’~~~~~~~ ~~~ ~~’~~~~~~ ~~~~~~~~~ ~~ ~~~~~~~~~-~~~). ~~~~~, ~~~~~~ ~~~~~~~~~ (~~~~ ~~’~~~~~~ ~~~~~~~ ~~ ~~~~~~ ~~~~~ ~~~ ~~~~~~~ ~~~~~~~~) ~~~ moi nous serions ~~~~~~~~~~~~ ~~~~~ ~~~ ~~~~~~~ ~~~~~~~ ~~~ ~~~~~ ~~~~~~~ ~~~~ ~~~~~~~~ ~~~ ~~~~~~ ~~~~~~ ~~~~ ~~~~~~~ (mini, ~~~~~, ~~~ ~~~~~~~~) ~~~~~~ ~~~ ~~~~~~, ~~~ ~~~~~~~ ~~~ ~~~~~ ~~~~~~~~~~~~ et le moins ~~~~~, ~~~ ~~~~ ~~~~~~~ ~~’~~~ ~~~~~~ ~~~~~~~~~, ~~~~~~ ~~~ ~~~~~~ ~~~~~~ ~~’~~~~~~~~~~~~~ ~~~~~~~~~ ~~~ ~~~~~~~~ ~~~ ~~~~~~~ ~~~~~ ~~~~~. ~~~~, ~~~~ ~~~~~~~~~~~ (~~~~~~ ~~~~~~~~~), ~~~ ~~~ ~~~~~~~ décidé pour le ~~~~~~~ ~~~ ~~~~~~ ~~~~~~~~. ~~~~~ ~~~ ~~~~~ ~~~ ~~~~~~~ ~~~~~~~~, ~~~~~~~ ~~~~ ~~~~~~ ~~~~~~~ ~~~~~~ ~~~ ~~~~~~~ ~~~~~~~~~~~ ~~~~~~ ~~~~~~~~~, ~~~~ ~~~ ~~~~~~~ ~~~~~~~~~~~ ~~~~~~~~ ~~’~~~~~~, ~~~ rouge, celle qui ~~~~~~~~~~ ~~~ ~~~~~~~ ~~~~ ~~~~~~~~~~~~~~ merveilleuses.\nEntre ~~~~ ~~~~~~~ ~~~~~~ ~~~ ~~~~ ~~~~~~~ rouge, ~~~ ~~~~~ ~~~~ ~~~ ~~~~~ ~~~ ~~~~ ~~~~~~~~ ~~~ ~~~~~ ~~~~~~~~ — ~~~ ~~’~~~ jamais eu de ~~~~~~~~ ~~~~~~ ~~~ ~~’~~~ ~~~~~~~ ~~~~~~~~~ ~~~~ ~~~~~~~~ ~~’~~~ ~~~~~~. ~~~ ~~~~~ ~~’~~ ~~~~~ ~~ ~~~~~~~~ ~~~~ ~~~~~~~~, ~~’~~~~ ~~~~~ (~~~~~ ~~~~ ~~~~~ ~~ ~~~~~ offert ~~~~ voiture, il me ~~~~~~~), ~~~~~ ~~~ ~~’~~~~~~~~~ ~~’~~~~ ~~~~~~~~ ~~’~~~~~~~~~, ~~~~~~~~~~~~~, ~~~~~~~~ ~~~ ~~~~~~~~ ~~~~~~~~~~~~~~~~~ ~~~~ ~~~~~~~ ~~~ ~~~ ~~~~~. ~~~ ~~’~~~~~~~~ ~~~~ ~~~ ~~~~~~~~~ ~~ ~~~~~~ ~~~~~~ ~~~ ~~~~~~~ le plus coûteux (~~~~~~~~ ~~’~~~ ~~~~~~ ~~~~~~). ~~~ ~~~ ~~ ~~ ~~~ ~~~~~~~ ~~~~~ ~~~ ~~~~~~ ~~~ ~~~~~~~~~ ~~~~ ~~~~~~~ ~~~~ ~~~~ ~~~~~~~~~~ ~~~ ~~~~~ ~~~~ ~~~~~~~~~~ ~~~~~ ~~~~~ ~~~~ les miens, c’est ~~~~ ~~~ ~~~~~ ~~~ tutoie, ~~~~~ ~~~~ ~~~~~~~~~~~~~ ~~~’~~~ ~~~~~~~~~. ~~~ ~~~ ~~~~~ ~~~ ~~’~~ ~~~~~~~ tutoyé.\nLes ~~~~~~~~~ ~~~~~, ~~~~~~~~~~~ ~~~~ ~~~~~~~~ ~~~~~~~~~~~~ ~~~~~~~~~~~~, ~~~~~~~~ ~~~ ~~~ peut plus cordiaux, ~~~ ~~~ ~~~~~ ~~~~~, ~~~~~~ ~~~~ ~~’~~~~ ~~’~~~~~~~~~ ~~~~~~~~~ ~~~~. ~~~ ~~~~~~~ ~~~~~~~~~~ ~~~ ~~’~~~~~ ~~~~~~~ ~~~ ~~~~ ~~~~~~~~~, ~~~~ ~~~ ~~~~ (~~~~~ ~~~~~~~ ~~~~~~~~ ~~~~ ~~~~~ du café), à ~~~~~~~ ~~~ ~~~ ~~~~~~~ ~~~~~~~~~ ~~~~ ~~~~~~~~. ~~. ~~~~~~~ ~~~~~~~~ ~~~~~~~~~ ~~~ ~~~~~~~ ~~~~~~~ ~~~~ ~~~~~~~~~~~~ ~~~ ~~~~, ~~~~~~~ ~~~ ~~~~~-~~~~~~~, ~~~~~~ ~~~ ~~~~~~~~ ~~~~ ~~~~~~~, ~~~~ des façades qu’il ~~~~~~~~ ~~~~~~~~~~ ~~~~~~. ~~’~~~~~~, ~~~ ~~~~~~~~~, ~~~ ~~~~~~~, ~~~ ~~~~~ ~~~ ~~~~~~~~ ~~~~~, ~~~~ ~~~~ ~~~ ~~~~ ~~~~~ ~~~~~~~~~~~~ ~~~~~~~~~. ~~’~~~ ~~~~~~ ~~ ~~’~~~~~~~~ ~~~~~ ~~~~ ~~~~~~~~~~ d’autant plus déplacée, ~~~~~ ~~~~~~, ~~~~ ~~~ ~~~ ~~~~~ ~~~~ ~~~~~~-~~~~~~ ~~~ ~~~ ~~~~~~~~~~ ~~~~~~~~~~~~~ ~~~ ~~~~, ~~~ ~~~~~-~~~~~ ~~~~ ~~~~~~~~ ~~’~~~~~~~~~~~~~~ ~~~~ ~~ ~~~ ~~~~~~~~~~, ~~~ ~~’~~~~~~~, ~~~ ~~~~~ étaient particulièrement laids, ~~~~~~ ~~’~~~~~~~~~~~ ~~~~ ~~~~~~. ~~~ ~~~~~~ ~~~~~~ ~~’~~~~~~ ~~~~~ ~~~~~~ ~~~~~~ ~~~~~ ~~~ ~~’~~~~~~~~~ ~~’~~~~~~~~ ~~~ ~~~~~~~~~~~~~~~ ~~~~ ~~~~~~~ ~~~~~~~~~~, ~~~ ~~’~~~~~~~~ ~~~~~ ~~~~ ~~~~~~~~ ~~~~~~~~~~ feinte la Grande Pelade...\nIl faudrait ~~~~ ~~~~~~~’~~~ ~~~ ~~~~~~~, ~~~~ ~~~~~~-~~~, ~~~~~ ~~~~~~~~~~ ~~~~ ~~~~~~~~~~~~~ ~~~~~~~~~ ~~~~ ~~’~~~~~~~ ~~’~~~~ ~~~~ ~~~ ~~’~~ ~~~~~~~ ~~~~ ~~~~ province.\nDéjà ~~~ ~~~~~~~ ~~~ ~~~~~~~ ~~ ~~~~~~~~~~ nous expliquait, il ~~ ~~ ~~~~~ ~~~ ~~~~~~ ~~~~, ~~~~ ~~~~~~~~ ~~~~~~~~, ~~~~~~ ~~~~~~~~~~ ~~~ ~~~ ~~~~~~~~~~~, ~~~~~~ ~~~~~ ~~~ ~~~~~~~~~~~~~~ ~~~~~~~ ~~~ ~~~~ ~~~~~~ ~~~ ~~~~ ~~~~~~~~~~~ ~~~ ~~~~~~~~ de la province, ~~~ ~~~~~~ ~~’~~~ ~~~~~~~ ~~~~~~~~~ ~~~~ ~~’~~~~~~ ~~~~~ ~~~~~~-~~~~~~.\nvoir l’entrée du mercredi 10 septembre 2014 et ses 5 images dans Le Jour ni l’Heure


frikorneg - Wikeriadur\nUr par frikorneg, luc'hskeudennet e Suafrika.\nfrikorneg /friˈkɔrnɛk/ gourel (liester : frikorneged)\n(Loenoniezh) Bronneg geotdebrer bras-meurbet, neuziet-pounner e gorf, tev e groc'hen lêrek, dezhañ ur c'horn pe zaou war e voj, a arouezer pevar spesad gant e anv.\nFRIKORNEG. — An (!) frikorneg a zo, goude an olifant, ar brasañ aneval o vevañ war an douar. War-dro pevar metrad hed ha daou vetrad uhelder a vuzuilh ; c'hwec'h mil lur bennak a bouez. Ul loen disneuz ez eo, galloudek ha kriz spontus. War beg e fri en deus ur mell korn hir, a zo dezhañ un arm euzhik hag ur benveg dispar da duriañ an douar. Bevañ a ra ar frikorneged er c'hoadoù tomm, gleborek ha geuniek a Azia hag Afrika. Re Azia o deus ur c'horn, re Afrika o deus daou. — M. G. — (ABEOZEN, Marvailhoù Loened, Skridoù Breizh, Brest, eil emb. 1943, p. 108.)\ngalleg : rhinocéros (fr) gourel\nitalianeg : rinoceronte (it) gourel\nAr pennad « frikorneg » e-barzh Wikipedia\nAdtapet diwar « https://br.wiktionary.org/w/index.php?title=frikorneg&oldid=317176 »\nKemmoù diwezhañ degaset d'ar bajenn-mañ d'an 29 Mez 2021, da 12:15.


Pajenn:Morvan - Buez ar Zent, 1894.djvu/403 - Wikimammenn\nPajenn:Morvan - Buez ar Zent, 1894.djvu/403\n7 a Even\nsant robert, abad\nDoue a ziskleriaz he zantelez dre eunn niver braz a viraklou.\nSant Norbert a oue dare d’ezhan beza lazet enn eur goueza divar he varc’h, hag a anavezaz dioc’htu e kement-se dorn ann Aotrou Doue. Mar c’hoarvez ganehoc’h hoc’h-unan, pe mar guelit oc’h erruout gant eunn ali eur goall dra bennag evelse, anavezit ive eo ann dra-ze eur gentel a ro Doue d’ehoc’h evit hoc’h alia da lakaat urs enn ho koustians, hag hastit affo senti outhan, evel a reaz sant Norbert, gant aoun na deufe he drugarez da skuiza ganehoc’h ha d’ho lezel erfin da vervel enn ho pec’hed.\nAr zant-ma a ioa ganet enn eskopti Iork e Bro-Zaoz, hag a oue savet e doujans Doue gant he dad hag he vamm. O veza c’hoaz bihanik, oa guell ganthan chom er gear da studia ha da lavaret he Baler eget mont da c’hoari gant ar vugale all. Reseo a eure evelse eunn deskadurez vad ha kristen, ha pa oue deuet enn oad, e oue beleget hag hanvet da bersoun enn he vro. Mes ar c’hoant en doa da veva pell dioc’h trouz ar bed a reaz d’ezhan kuitaat he barrez evit en em denna enn eur gouent euz a Urs sant Beneat. Goulskoude n’en em blijaz ket eno ken nebeut, marteze abalamour ne gave ket ann Urs-se striz aoualc’h. Abarz ar fin ez eaz gant eunn den santel, he hano Richard, da eur gouent nevez el leac’h ma tliet heul ar reolenn a vuez a viret e kouent Sito e Frans.\nEr gouent nevez-ma, Robert a oue evit ann holl eur skouer a basianted, a humilite hag a binijenn. Kregi a rea stard el labour, aketuz oa d’ar bedenn, ha ne ehane da lenn ar Skritur Sakr ha da vedita goudeze var ar pez en deveze lennet. Gant ann dra-ze c’hoaz e roe d’ar re all kuzuliou leun a furnez, hag e veze ato chentil ha laouen e kenver peb hini\nNe oa nemed pemp bloaz abaoue m’en doa great he\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/403&oldid=137608 »


DMOZ Internet Directory : World : Brezhoneg : Nevezinti\nNevezinti 8 Sites\nKazetennou, Radio, Skinwell ha traou all\nAl Liamm - Ur gelaouenn lennegel e brezhoneg. Pep daou viz : Barzhonegoù, Danevelloù berr, Studiadennoù diwar-benn ar yezh, an istor, ar skrivagnerien, Notennoù hag a ginnig keleier diwar-benn ar pezh a c'hoarvez e brezhoneg e Breizh Bremaik - Keleier sizhuniek berr-ha-berr e brezhoneg diwar-benn ar sportoù, ar sinema, an arzoù, ar gened. Imbourc'h - Ur gelaouenn evit kaout ur sell war ar Bed e Brezhoneg ha kemenn an oberezhiou a denn d'ar vuhez kristen e Brezhoneg. Reveulzin - Lec'hienn evit kelaouiñ deus emdroadur ar fanzin divyezhek, goulenn anezhañ war al lec'hienn, ha komz dioutañ. Keit Vimp Bev - Kazetennoù evit ar re yaouank e brezhoneg pep sizhun. gwagenn.tv - Abadennoù e brezhoneg da bellkargañ e podcasting. [Ret eo kaout Flash] Radio Kerne - Ur radio e brezhoneg a vez klevet e Bro Gerne abaoe 1998. Ar skipailh hag an abadennoù. Ar Gripi - Plediñ a ra ar gevredigezh gant kement a denn da lennegezhioù ar faltazi (gouron-faltazi, skiant-faltazi...): c'hoari-roll, bannoù-treset h.a.\nFrance : Régions : Bretagne 20 Sites\nSaozneg - Afrikaneg - Armenianeg - Asturianeg - Indonezeg - Malaieg - Bengaleg - Bosneg - Bulgareg - Daneg - Spagnoleg - Esperanteg - Euskareg - Furlan - Skoseg - Kroateg - Italianeg - Kannada - Kazakh - Swahileg - Koreaneg - Kurdeg - Luksembourgeg - Makedoneg - Maratheg - O'zbekcha - Okitaneg - Romancheg - Rusianeg - Sardineg - Seeltersk - Albaneg - Sinhala - Sloveneg - Slovakeg - Serbeg - Finneg - Tagalog - Tamileg - Tatareg - Telugu - Thailandeg - Vietnameg - Ukraineg - Uyghurche - Iselandeg - Katalaneg - Alamaneg - Hindi - Estoneg - Hebraeg - Nederlandeg - Tchekeg - Nordfriisk - Azerbaijaneg - Japaneg - Lietuvių - Perseg, Farsi - Roumaneg - Sicilianu - Svedeg - Türkmençe - Arabeg - Belaruseg - Sinaeg - Føroyskt - Iwerzhoneg - Goujarateg - Hungareg - Ossetian - Poloneg - Punjabeg - Sinaeg eeunaet - Kembraeg - Galleg - Gresianeg - Interlingua - Latveg - Latin - Norvegeg - Portugaleg - Turkeg - Galizeg - Taiwaneg - Kyrgyz - Bashkir - Aragonés - Urdu


« Levr Gwenn » Katalonia an Norzh\nUr gevredigezh dilennidi eus Katalonia an norzh eo « Les Angelets de la Terra » (Aeled an douar). E 2020, da geñver ar votadegoù kêr, 23 listenn war ar renk o doa sinet al « label sevenadurel » skrivet gant Les Angelets.\nUn aridennad a ziarbennoù evit ar yezh hag ar sevenadur az ae d’ober al label-se : panelloù e katalaneg, kentelioù katalaneg er skolioù, gouelioù katalan ha me oar me. A-benn ar fin, 14 listenn o doa gounezet ar votadegoù ha lakaet e pleustr an diarbennoù.\nDiwarno eo bet skrivet « Levr Gwenn Katalonia an Norzh » ar bloaz-mañ. Ennañ 55 kinnig evit ar « c’hatalanigezh » a gKatalonia an Norzh skrivet gant 55 kumun. Kinniget e vo al levr gwenn d’an holl gumunioù eus ar vro e-pad ar mizioù a zeu. Ledanaat plas ar yezh hag an identelezh eo pal al levr gwenn-se met kinnigoù a zo ennañ evit kreñvaat al liammoù gant ar Su ivez.


Flammeg Karib - Wikipedia\nGenad : Phoenicopterus\nFlammeg Amerika (Phoenicopterus ruber), anvet Flammeg Karib betek ma voe kavet hiniennoù en Inizi Galápagos, zo un evn hirc'harek kar d'ar Flammeg boutin (Phoenicopterus roseus) ha da Flammeg Chile (Phoenicopterus chilensis). Ar Flammeg nemetañ a zo annezour e Norzhamerika eo.\nDa isspesad ar Flammeg boutin e veze lakaet, met de ziouer a brouenn sonn ez eo bet kemmet e statud gant kevredigezhioù evnoniourien er Rouantelezh-Unanet hag en SUA.\nKlopenn ur flammeg Karib.\nVioù Phoenicopterus ruber\nUl labous bras arruz-roz e bluñv eo Phoenicopterus ruber. Bihanoc'h eo Flammeg Amerika eget ar Flammeg boutin, met ar brasañ Flammeg a gaver en Amerika eo. Etre 1,20 ha 1,45 m eo o ment ; 2,8 kg a bouez keitat zo er pared, ha 2,2 kg er parezed. Rozeo pluñv al labous, flammoc'h eget hini ar Flammeg boutin. Ruz eo gorre an eskell, ha du ar pluñvennoù dindan. Gwenn ha roz ivez eo ar pigos, du ar vegenn anezhañ. Roz penn-da-benn eo an divhar.\nStabil e vez ar c'houbladoù pa vezont o sevel un neizh, o c'horiñ hag o prederiañ ar ploged, met alies e c'hoarvez embaradur a-vaez d'ar c'houblad.\nAr pared a voulc'h al lez, hogen ar parezed a vez mestrezed war an darvoudoù. Pa vez-hi dedennet gant an embarañ e kerzh davit ar par ha mar bez hennezh a-du e kerzh ganti. Kempred e vez o c'herzhed betek ma vez torret gant unan eus an daou labous. Pa vez skañv al lez e kerzhont gorrek gant o fennoù savet, ha pa zeu siriusoc'h e kerzhont buan gant o fennoù izelaet evel pa vijent o tebriñ. Echu eo al lez pa dro ul labous hep bezañ heuliet gant egile : sevel o fennoù a ra an daou labous neuze, digempred ha gorrek e teu o fiñvadennoù. Mard asant ar barez d'an embarañ e paouez da kerzhout hag en em ginnig d'ar par.\nDibaot a wech e voulc'h ar c'houbladoù kozh ul lez ; alies e chomont en o sav o kousket pe o tebriñ kichen-ha-kichen.\nEvel an holl Flammed e tozv vioù gwenn war ur grugell fank ha drailhoù plant etre miz Mae ha miz Eost ; etre 28 ha 32 zevezh e pad ar goriñ. Koulz ar par hag ar barez a ra war-dro ar ploged, a zo gwenn o marblev pa zigloront a-rak ma kreskfe pluñv gris warno.\nIngalet e vez an amzer etre ar par hag ar barez pa reont war-dro ar vioù\nUnan eus al laboused a vev ar pellañ eo Flammeg Amerika, pa c'hell bevañ betek 40 bloaz.\nLec'hidtrigat eo al labous, da lavarout eo e kav e voued el lec'hid : larvenned-dour ha chevr a dapont dre silañ an dour gant o figos kromm.\nEvel ar spesadoù Flammeged all e c'hall Phoenicopterus ruber bezañ tremeniat war hedoù bihan pa vez bet kemmet o endro boas, pa gresk live an dourioù peurliesañ rak ne c'hallont mui kavout o boued. Ned eont ket gwall bell, met gouest int da nijal war yun.\nBevañ a ra pergen Mor Karib hag Inizi Galápagos\n██ Phoenicopterus ruber\nHervez an evnoniourien e vez renket ar Flammeg Amerikan en urzhiadPhoenicopteriformes.\n(en) Avibase - The World Bird Database\nAdtapet diwar « https://br.wikipedia.org/w/index.php?title=Flammeg_Karib&oldid=1928059 »\nKemm diwezhañ d'an 2 Gen 2022 da 17:46\nKemmoù diwezhañ degaset d'ar bajenn-mañ d'an 2 Gen 2022, da 17:46.


Levr ar Salmoù - Wikipedia\nLevr ar Salmoù\nnaontekvet ha bras levr an Bibl, kediad ar 150 pennads, faoutañs yn 5 levres: Levr I: 1 a 41; levr II: 42 a 72; levr III: 73 a 89; levr IV: 90 a 106; levr V: 107 a 150\n(Adkaset eus Salmoù)\nLevr ar Salmoù (ספר תהילים / Sefer Tehillim en hebreeg, Levr ar Meuleudioù ; زبور Az-Zabur en arabeg) zo ul levr eus ar Bibl, ennañ barzhonegoù da vezañ kanet. Emañ en Testamant Kozh ha skrivet eo bet en hebreeg evel-just. 150 salm zo ennañ, niverennet eus I da CL.\nDont a ra an anv eus ar ger gregach ψαλμός psalmos a veze graet eus un ton sonet gant ar psalterion. Diouzh o anv neuze e ouzer eo ar Salmoù barzhonegoù bet skrivet evit bezañ kanet. An eilad a c'helle dont eus binvioù a bep seurt, alies binvioù dre gerdin, binvioù all a-wechoù. Bez' ez eus Salmoù a zo meneget ar benveg-seniñ aliet enno.\nSavet e vijent bet gant un dek oberour bennak ; 73 anezho a vez lakaet war gont ar Roue David : gantañ e vijent bet skrivet en Xvet kantved kent JK. Moarvat eo bet skrivet ar Salmoù etre ar bloavezhioù 1300 ha 800 kent JK.\n1 Stumm lennegel\n2 Niveradur ar Salmoù\n3 Troidigezhioù e brezhoneg\nDiwar-benn o stumm lennegel eo posupl kevrennañ ar Salmoù e pemp lodenn.\nKanaouennouù-meuliñ : e-keñver Doue (d.s. niv. 8, 24, 29, 47, 105, 113), e-keñver ar Roue eouliet gant Doue (d.s. niv. 2, 72, 110), e-keñver kêr Zoue, Jeruzalem (d.s. niv. 84, 87, 122)\nPedennoù o tisplegañ : ar fiziañs (d.s. niv. 4, 11, 16, 23), trugarekadennoù (d.s. niv. 103), ar geuzidigezh (d.s. niv. 32, 38, 51, 130), ar c'houzañvded (d.s. niv. 3, 5, 6, 7, 13)\nBarzhonegoù kelennus (d.s. niv. 1, 139)\nLavaroù profedel (d.s. niv. 50)\nMeur a stumm mesket er memes Salm (d.s. niv. 118)\nNiveradur ar SalmoùAozañ\nDaou zoare zo da niverenniñ Salmoù ar Bibl. Hervez ar Bibl hebreeg evel ma ra ar bibloù a-hiziv, pe hervez ar Bibl c'hresianeg (“Septañt”), implijet e levrioù al liderezh roman hag en Ilizoù ortodoks ha katolik ar Reter.\nUr sifr ouzhpenn zo en niveradur hebreeg, adalek eil hanterenn ar Salm 9, ha betek lodenn gentañ ar Salm 147, war-bouez evit ar Salm 114.\nTroidigezhioù e brezhonegAozañ\nE 1873, troidigezh Yann-Frañsez ar Gonideg, embannet gant James William, "Levr ar Psalmou".\nE 1897, troidigezh Gwilh ar C'hoad, "Levr ar Zalmou", pp. 467-544 (eus pe levr?).\nE 1953, troidigezhioù eus darn eus ar Salmoù kinniget gant Yeun ar Gow da gentañ e Pedennou evit eun noz-veilh gant eun den maro (Ar Voulerien Unanet, 1953) ha diwezatoc'h (1962) e Ar Gêr Villiget (pajenn 18 eus embannadur Mouladurioù Hor Yezh : troidigezh eus salm kentañ ar binijenn, ar salm 6).\nE 1974, troidigezh Maodez Glanndour, Ar Salmou, embannet gant Al Liamm, 220 p.\nE 1985, troidigezh Job Lec'hvien ha Pêr ar Gall, levrenn Ar Salmoù hag ar Skridoù all, An Tour-Tan, 1985, pp 4-166.\nE 1988, troidigezhioù eus meur ar salm gant Job an Irien ha Saik Falc'hun e Pedenn an deiz (Minihi Levenez, 1988), p. 2-110, evit al liderezh.\nE 2008, troidigezh Koulizh Kedez, Un dibab salmoù, e Kan ar Garantez hag an Avel – tri levr biblek, (An Diaoul Dieub, 2008).\nAr Salmoù e Brezhoneg (gant Unvaniezh ar Bibl en Anjev)\nSalmoù euz al levr "Pedenn an deiz" (gant Minihi Levenez)\n↑ « Ar Zalmou » war lec'hienn eskopti Kemper ha Leon.\nAdtapet diwar « https://br.wikipedia.org/w/index.php?title=Levr_ar_Salmoù&oldid=1971137 »\nKemm diwezhañ d'an 5 Meu 2022 da 09:11\nKemmoù diwezhañ degaset d'ar bajenn-mañ d'an 5 Meu 2022, da 09:11.


Kevredad kevelourel strollel e deur - Wikipedia\nKevredad kevelourel strollel e deur\nAr c'hevredad kevelourel strollel e deur (KKSD - SCIC e galleg) a zo ur seurt kevelouri krouet e 2002 e Bro-C'hall. E fal a zo produiñ madoù ha servijoù a c'hell kejañ gant ezhommoù sokial ha strollel. Hervez an displegadennoù roet gant ar gouarnamant hag e vinistr, Guy Hascoët, sekretour-stad evit an armerzh kengred e tlee ar c'hevelourioù-se bezañ etre ar c'hevredad kenwerzhel rik a zo rediet dasparzhañ darn e gounidoù d'e berc'henned hag ar c'hevarzhe ne c'hell ket reiñ arc'hant d'e verourien (a c'hellont bezañ gopret koulskoude). Bez e c'heller termenañ ar C'hKSD evel ur c'hevredad kenwerzhel hep m'eo e bal dastum arc'hant.\nRet eo menegiñ eo seurt embregerezhioù ar c'hevarzheoù ken n'eus ket kalz a ziforc'h gant ar c'hevredadoù, nemet e-keñver an arc'hant roet d'ar berc'henned.\nEn ur gevelouri, pep a ezel, hiniennel pe person moral a zo ur c'heveler.\n1 Palioù sokial\n2 Framm gwiraouel\n3 Mont-en-dro diabarzh\n4 Arc'hantadur ar C'hKSD\n5 Embregerezhioù heñvel-tost o falioù er broioù all\nPalioù sokial[kemmañ | kemmañ ar vammenn]\nHervez al lezenn 2002 e tlee ar C'hKSD seveniñ ezhommoù war an dachenn sokial. Meneget eo bet an mankoù a zo e-keñver servijoù roet d'an dud war-eeun (harp pleustrek d'an dud namm pe gozh, bitellerezh, liorzherezh...) pa weler n'eus ket anezho war un tiriad bennak.\nRet eo d'an danvez kevelouri goulenn ur grataad da brefed departamant ar sez ha ne dalvez nemet evit pemp bloavezh. Evit bezañ renevezet e tlee ar gevelouri paseal ebiou d'ar c'hontroll a vez graet er c'hevelourioù, ar gwiriaduriezh kevelourel.\nDiwar ar c'helc'h-lizher kaset d'ar brefeded (Ebrel 2002) e komprener n'eo ket re strizh termenadur an ezhommoù sokial da seveniñ. E-touez ar c'hantad KKSD krouet e-doug ar bloavezhioù kentañ ez eus embregerezhioù evit sevel tiez, evit pleustriñ sportoù, evit ar sevenadur (embannerezh, arvestoù), evit produiñ an energiezh ha stalioù-kenwerzh ivezh.\nFramm gwiraouel[kemmañ | kemmañ ar vammenn]\nDaoust dezhañ bezañ liammet gant luskad ar c'hevredadoù gevelouri produiñ (KGP - SCOP e galleg), n'eo ket SCOPoù ar C'hKSDioù.\nPe ur c'hevarzhe pe ur c'hevredad a c'hell mont da vezañ ur C'hKSD hep ma vo ezhomm sevel ur personelezh moral nevez. Pep emglev publik, pep kevrad ha pep yalc'had a c'hell bezañ kendalc'het.\nRet eo dibab etre statud ar SA (7 keveler d'an nebeutañ) hag hini ar SARL (etre 3 ha 100 keveler)\nUn dibarelezh a zo d'ar C'hKSD : al lieskevelerezh pa ez ret dastum 3 seurt kevelerien, ar c'hopridi, an arvalien hag ur strollegezh bennak d'an nebeutañ. Ar strollegezh a c'hell bezañ ur strollad tud a youl vat pe ur c'hevarzhe pe ur c'hevredad pe ur strollegezh publik.\nPa n'eo ket ret kaout ur strollegezh publik e-touez ar gevelerien eo bet klasket reiñ abegoù d'ar strollegezhioù publik evit fiziañ kefridioù diouzh o grad.\nPosupl eo d'ur strollegezh publik, hag hi kevelerez prenañ madoù ha servijoù ha pa vefe de ur galv kinnigoù publik. Ma plij dezhi e c'heller bezañ kevelerez ha reiñ yalc'hadoù ouzhpenn\nMont-en-dro diabarzh[kemmañ | kemmañ ar vammenn]\nHervez reolenn ar c'hevelourioù en deus pep keveler ur vouezh hepken distag diouzh an arc'hant en deus degaset (lodennoù sokial, yalc'hadoù ha donezonoù). Koulskoude e c'heller deskrivañ er statudoù kengorioù votiñ. Ne c'hell ket ur c'hengor votiñ kaout muioc'h eget 40% ar pouez. Etre 3 ha 10 kengor votiñ a zo aotreet. Dilennet e vez ar rener-meur (merour evit ur SARL, prezidant ar kuzul-merañ evit ur SA) gant ar gevelerien.\nArc'hantadur ar C'hKSD[kemmañ | kemmañ ar vammenn]\nKevala ennañ al lodennoù sokial mui ar miradoù dilodennapl (57,5% ar gounid bloaz rik ha ne vezont ket mui lakaet er jeu evit azez telloù war ar c'hevredadoù)\nAmprestoù digant ar bankoù. Bez ez eus ur reizhiad arc'hantaouiñ evit ar c'hevelourioù hag ivez FCPoù kengred\nYalc'hadoù ha donezonoù\nEmbregerezhioù heñvel-tost o falioù er broioù all[kemmañ | kemmañ ar vammenn]\nEr broioù zo ez eus embregerezhioù a zo sokial o falioù. Ar charities, da skouer, e Breizh-Veur hag er C'hanada hag er Stadoù-Unanet.\nAdtapet diwar « https://br.wikipedia.org/w/index.php?title=Kevredad_kevelourel_strollel_e_deur&oldid=1926476 »\nStumm gwiraouel an embregerezhioù\nKemmoù diwezhañ degaset d'ar bajenn-mañ d'an 2 Gen 2022, da 16:44.


Pajenn:Ar Prat Rimadellou brezonek, 1911.djvu/115 - Wikimammenn\nPajenn:Ar Prat Rimadellou brezonek, 1911.djvu/115\nc’hounit taol ebet, ha bemnoz an arc’hant gounezet gant Laou a yea e godellou al lamponed.\nEpad m’edo an daou bried manet mantret da zellet an eil ouz egile, eur spontailh eus an euzusa oufed da welet a yoa deuet en ti. Eur mousc’hoarz ifernus a yoa war e vuzellou, hag e sute bep eur mare, hag ar chadennou a yoa endro d’ezan a rea eun trouz da vouzara. E zell garo a bare war an daou bried, evel p’en divije c’hoant d’o lakaat da zizec’ha war o zreid gant an heuz hag ar spont. Daou gorn du hir ha kamm a yoa uz d’e dal ; evel luc’hed a zeblante dont eus e zaoulagad entanet, hag eus e c’hinou e tivere eonen ar gounnar ; e zrem a yoa goloet a vleo du, ha war e gorf ez oa eul lien rus tan, frank ha ledan, a c’holoe eul lodennig hag a leze dizolo ar pep brasa eus penn uhela e gorf goloet holl a vleo. Eur jaden hir ha pounner a dreine war e lerc’h, hag ec’h heje anezi bep eur mare evit ober muioc’h a aon d’an daou baour kez den.\nAdtapet diwar « https://br.wikisource.org/w/index.php?title=Pajenn:Ar_Prat_Rimadellou_brezonek,_1911.djvu/115&oldid=161414 »\nKemmoù diwezhañ degaset d'ar bajenn-mañ d'an 4 Mae 2020, da 09:55.


Hirio, d'ar merher 1 a viz ebrel, eo bet lidet obidou Remi Derrien e Kerrien. E-leiz a dud, kerent ha mignoned, a oa deuet a-ziwar-dro hag euz a bell da heulia an interamant. Gand Job an Irien eo bet lavaret an overenn.\nDeuet e oa e gamarad Dewi M. Jones deuz a Vro-Gembre hag en ano an oll Gembreiz a anaveze Remi Derrien du-hont. Gand Joëlle, e wreg, eo bet displeget en eun doare kizidig ha dihortoz peseurt doare den e oa euz Remi. Setu amañ ar pez am-eus lavaret me diwar-benn ar brezoneger ma oa.\nHirio, Remi, om en em gavet oll amañ asamblez en-dro dit : da vamm, da wreg, da vugale, da gerent, ar famill a-bez. Ha ni oll da gamaraded : ar re o-deus bet c'hoariet pez ganit, ar re o-deus bet labouret ganit, ar re o-deus bet dalhet penn ganit, hag ar re o-deus bet c'hoarzet ganit.\nDa yez kenta a oa ar brezoneg. Peogwir oa hini da dud, e oa ive yez da galon. Pa oas war da studi dija e skol-veur Vrest, em-eus soñj e oa bet savet ganit eur hlub evid ma hellje ar studierien en em gavoud da gonta kaoz etrezo e brezoneg. Ha brao eo bet deoh ober, peogwir eo evel-se an hini eo bet ganet Teatr Brezoneg Penn ar Bed.\nRemi : morse ne vije bet deuet dit da zoñj c'hoari pez en eur yez all. Evel-se out deuet da veza skrivagner brezoneg. Abalamour da ze an hini out deuet da droi ha da leurennia kemend-all a beziou-c'hoari en da yez.\nEur brezoneger euz an dibab a oa ahanout, koulz evid komz hag evid skriva. Skriva a rees evid beza lennet hag evid beza klevet gand an oll. Sed e plije d'an dud lenn da skridou. Plijoud a ree dezo kleved ahanout o fenti. Ha plijoud a ree dezo kleved da vrezoneg, pe e vije war al leurennou, war ar radio pe war an tele. Gand se out bet penn-da-benn eun den deuz da amzer.\nAn doare 'z-poa, Remi, da vond e darempred gand an dud ha da gonta kaoz ganto. Komz gand ar re all a vo bet da vuhez, penn-da-benn. Goud a ouies selaou anezo evid kleved diganto pez a zalhent kuzet en o spered hag en o halon.\nPa oa bet skrivet ganit ar pez-c'hoari "Gwragez", 20 vloaz 'zo, az-poa laret e oa e-barz goulennou muioh evid kenteliou. En em houlenn a rees hag-eñ ne deuem ket oll pep hini d'e dro, an eil rummad war-lerh egile, da zeski ar vuhez a-nevez hag "ad vitam aeternam". Remi, bremañ pa h out eet kuit, e vo red deom-ni oll addeski ar vuhez, a-nevez. Hag hebdout. Kenavo.\nMarvet eo Remi Derrien disul da noz, d'an 29 a viz meurz, diwar eun hir a gleñved. A-benn eun nebeud deveziou, e vije bet 63 bloaz. Bet eo bet unan deuz ar re hag o-devo bet labouret ar muia a-hed o buhez evid kas ar brezoneg war-raog : skrivagner eo bet, komedian ha leurennier, hag abadennou e-neus kinniget koulz war ar radio hag an tele.\nGinidig e oa Remi Derrien euz Lanijen, er Morbihan. Da Vrest e oa deuet d'ober e studiou war ar zaozneg. Kerkent hag e 1973 an hini oa bet savet "Teatr Penn ar Bed" gantañ e-touez ar studierien. Padoud e-neus greet ar strollad abaoe 35 bloaz. Beteg ar momed diweza, e-neus dalhet da ren eur strollad hag e-neus, a-drugarez dezañ, bet roet an tu d'e-leiz a vrezonegerien da weled peziou a-zoare, fromuz pe fentuz.\nE-touez ar peziou-c'hoari a zo bet kinnniget gand Remi Derrien, ema "Katrina Lenn-zu", diwar Per-Jakez Helias, ha ne oa ket bet c'hoariet c'hoaz e brezoneg a-raog, ha peziou evel "Bitekle" pe "Dahud, diwar Gwillou Kergourlay. Bet eo bet an den hag e-neus digoret ar c'hoariva brezoneg war ar bed. Gantañ ez eus bet troet ha leurenniet peziou diwar skrivagnerien deuz Iwerzon (John Millington Synge, Brendan Behan, Martin McDonagh), deuz an Amerik (John Kesselring), ar Brezil (Ariano Suassuna) hag ar Serbi (Lioubomir Simovitch). An hini diweza bet kinniget gantañ a vo bet ar pez-c'hoari brudet "Mistero Buffo", diwar an italian Dario Fo.\nEur pez all a zo bet skrivet gantañ war-eeun e brezoneg : "Gwragez". Danevellou e-neus bet savet a-hend-all, ha pennadou ingal evid ar gelaouenn "Brud Nevez." Eul leor danevellou a oa o paouez echui troi e brezoneg diwar ar skrivagner Guillou Kergourlay, hag a zo da veza embannet gand Emgleo Breiz a-raog pell.\nAn abadenn radio kenta bet kaset en-dro gand Remi Derrien a zo bet "Pebr ha holen" e 1978, war Radio-Armorique. Pevar bloaz goude, setu eñ war RBI (Radio-Breiz-Izel), evid kinnig eun abadenn brezoneg ha galleg hag he-deus bet greet berz braz d'an ampoent : "Bonjour Village". Etre 1991 ha 1997, ema war France 3 evid kinnig an abadennou "Chadenn ar vro" ha "Du-mañ Du-se".\nEur brezoneger euz an dibab e oa Remi Derrien, koulz dre gomz ha dre skrid. Plijoud a ree d'an dud lenn e skridou ha kleved e vrezoneg, pe e vije war al leurennou, er radio hag en tele. An doare e-noa da vond e darempred gand an dud ha da gonta kaoz ganto. Eun den a fent a oa ouspenn, hag a ouie atao diskoacha pez a zo dihortoz. Eun nebeud deveziou 'zo, e oa bet roet dezañ ar Priz Herve ar Menn e ti-kêr Brest. Eil-Prezidant Emgleo Breiz e oa ive Remi Derrien.\n"Ty mad" : Nom de maison au Conquet (Finistère).


Penn-kentañ an ijinerezh artifisiel e brezhoneg : kinnig ar c'hentañ troer emgefre brezhoneg-galleg.\nEvel an holl yezhoù modern bras e rank ar brezhoneg en em ober dibaouez ouzh an emdroadurioù teknologel. Setu perak en deus an Ofis divizet ober eus tachenn an teknologiezhioù nevez un dachenn\neus ar re bouezusañ evit ar yezh, pe e vefe evit kinnig ostilhoù stlenn e brezhoneg pe e vefe evit treiñ dafar war ar Genrouedad.\nD'al Lun 18 a viz Mae 2009, e Roazhon er C'huzul-rannvro, o deus pennoù Ofis ar Brezhoneg kinniget d'ar c'hazetennoù, frouezh o c'henlabour gant Francis Tyers, anezhañ un ijinour war ar stlenneg eus Promsit Language engineering : ur meziant treiñ emgefre frank a wirioù\nHag hi bresk ha toutek c'hoazh un nebeud bloavezhioù zo, bras eo bet an araokadennoù graet gant skiant an treiñ emgefre abaoe. E skol-veur Alacant, e Spagn, e kumuniezh emren bro Valencia, eo bet diorroet ar raktres Apertium. Renet gant ar c'helenner Mikel L. Forcada e labour ur skipailh imbourc'herien war savidigezh ur savenn treiñ emgefre abaoe 2005, e kenlabour gant embreregezhioù ha skolioù-meur spagnol hag europat all hag, evit ar raktres-mañ gant Ofis ar Brezhoneg. Pal an treiñ emgefre n'eo ket tre kinnig troidigezhioù direbech uhel o live, kentoc'h e venner kinnig ostilhoù prim gouest da dreiñ fonnus testennoù er mod ma vo tu da gompren dre vras ster hollek ar skrid orin dreist d'ar mankoù niverus stag ouzh an treiñ emgefre.\nEr penn-kentañ en doa dibabet skipailh Apertium plediñ gant koubladoù yezhoù kar-tost an eil ouzh eben evel, da skouer, ar spagnoleg hag ar c'hatalaneg pe ar c'hatalaneg hag an okitaneg. Da c'houde, en ur dennañ splet eus ar skiant akuizitet zo bet labouret war yezhoù pell evel an euskareg hag ar spagnoleg pe ar c'hembraeg hag ar saozneg. Ha setu ar pezh zo bet graet ivez gant ar brezhoneg hag ar c'houblad nevez kinniget hiziv (brezhoneg-galleg)\nA-drugarez d'ur yalc'had bet degemeret gant skol-veur Alacant en deus gallet an Ofis kas un teknikour brezhoneger di da harpañ skipailh Apertium. Heverk-kenañ eo e vije bet posupl, gras da varregezhioù an Ofis war ar yezh ha war ar skiant prenet dastumet gant Apertium war an treiñ emgefre, sevel stumm kentañ an troer e-korf ur bloavezh labour bihan.\nDerc'hel a raio an ostilh nevez-mañ da emdreiñ ha da wellaat evit ar stummoù da zont. Koulskoude eo gouest dija da anavezout e-tro 85% eus geriaoueg ar brezhoneg. Sevel a ra ar feur klotañ gant un droidigezh dave da 55% ar pezh zo brav ken-ha-ken evit ur benveg kentañ a bled gant yezhoù ken pell ha m'eo ar brezhoneg eus ar galleg. Ouzhpenn-se, bremañ m'eo bet savet ar c'houblad yezh kentañ e vo posupl, war grenn dermen da ziorren ar raktres war-du yezhoù all (brezhoneg-kembraeg, brezhoneg-spagnoleg, brezhoneg-saozneg…).\nEeun-tre hag aes-kenañ da implijout eo etrefas an troer, kavet e vo diouzhtu war\nAc'hann d'an hañv 2009 e tlefe bezañ kavet an troer war lec'hienn an Ofis ivez e-kichen TermOfis ha KerOfis.


(Adkaset eus Slovak)\nKan broadel Nad Tatrou sa blýska\n"Tarzhoù kurun a-us an Tatra"\nYezh ofisiel Slovakeg\nPrezidant Andrej Kiska\n(15/06/2014 → 14/06/2019)\nZuzana Čaputová (15/06/2019 →)\nKentañ ministr Peter Pellegrini\nGouel broadel 1añ a viz Genver\nKod pellgomz 421\nSlovakia (Slovensko), ent-hir Republik Slovak (Slovenská Republika), zo ur stad eus Kreiz Europa. Bevennoù he deus gant ar Republik Tchek, Aostria, Polonia, Hungaria hag Ukraina. Deuet eo da vezañ ur stad dizalc'h d'ar 1añ a viz Genver 1993. Etre 1919 ha 1939 hag etre 1945 1992 ez ae d'ober Tchekoslovakia a-gevret gant Tchekia. Abaoe 2004 ez eo ezel eus an OTAN hag eus Unaniezh Europa.\n1.2.1 A-raok ar Slaved\n1.2.2 Donedigezh ar Slaved, maread Moravia-Veur\n1.2.3 Dindal dalc'h Hungariz\n1.2.4 Dindan dalc'h an Habsbourged\n1.2.5 Ar riez tchekoslovak\n1.2.6 An dizalc'hiezh\n8.1 Liammoù diavaez\nBraswel[kemmañ | kemmañ ar vammenn]\nKavout a reer war diriad Slovakia roudoù eus bezañs mab-den abaoe 200 000 bloaz. Kelted eo an dud kentañ a anavezer war an dachenn. Lejionoù roman o deus dalc'het ar vro etre ar Iañ hag ar Vvet kantved.\nPoblet gant ar Slaved adalek ar VIvet kantved, ar vro a zo aet d'obet kalon Moravia-Veur er IXvet kantved. Da c'houde e voe ur broviñs eus Hungaria etre ar XIvet hag ar XXvet kantved. E-barzh an impalaeriezh aostriat-hungariat e chomas staget ouzh Hungaria tra m'edo Tchekiz dindan beli Aostria.\nDa heul feur-emglev Saint-Germain-en-Laye, Slovakia, Tchekia (ha betek 1945 Rutenia) a yeas d'ober Tchekoslovakia eus miz Du 1918 betek an 31 a viz Kerzu 1992. An unvaniezh politikel-se, pennlusket e Versailhez ha deroet gant feur-emglev Saint-Germain-en-Laye, a oa korvigellek un disterañ : Tchekia a oa anezhi ur vro muioc'h diorroet ha greantelaet eget Slovakia ; an eil boblañs dizoueet a-vras, eben katolik da vat. A-hend-all eo damdost a-walc'h o yezhoù (hag intentet a bep tu a-drugarez d'ar skinwel-stad divyezhek).\nUn huñvre eo chomet an emrenerezh slovak ha ruten pell amzer, panevet er bloavezhioù 1938 - 1939, pa dennas splet ar Slovaked eus ar rouestl da heul emglevioù München evit embann emrenerezh ar vro. E 1939 e oa bet krouet ur stad slovak dizalc'h renet gant an Aotrou Tiso da heul ar bec'h a lakae Adolf Hitler pa c'hourdrouze reiñ Slovakia da Hungariz. Ar stadig nevez a sujas sklaer d'an Trede Reich kuit a ober da b-Praha.\n« Nevez-amzer Praha » e 1968 a oa bet krennet trumm e miz Eost ar bloavezh-se gant an Unvaniezh soviedel hag ar broioù kevredet outi. Aet eo ar vro da zizalc'h en-dro d'ar 1añ a viz Genver1993, tri bloaz goude « Dispac'h Voulouz » 1989 a lakas diwezh d'ar renad hollveliour kommunour staliet gant « taol-strap Praha » eus C'hwevrer 1948.\nEzel eo Slovakia eus Unaniezh Europa abaoe ar 1añ a viz Mae2004.\nA-raok ar Slaved[kemmañ | kemmañ ar vammenn]\n200 000 kt. J.K. Koshañ oaled anavezet war diriad Slovakia.\n100 000 kt. J.K. Kavet ez eus bet louc'hoù klopenn ur vaouez Neanderthal war duchenn maen-raz Gánovce (nepell diouzh kêr Poprad) e rannvro Spiš. Skouerenn orin (darlouc'hadur) eus boest klopennel maouez Neanderthal a zo bet fiziet e Mirdi broacel Praha.\n22 000 kt. J.K. Hañval eo e klot marevezh ar Ragistor gant lid ar strujusted ha kendalc'h ar familh. Dizoloet ez eus ur vrav a zelwenn a daolenn ur vaouez kizellet en ur stilhon mamout a reer Venus Moravany anezhi, fiziet eo bet e Mirdi kastell Bratislava. Bez' ez eus ivez Venus Oborin a daolenn lid ar strujusted.\nXIXvet kt. J.K. — XVvet kt. J.K. : Kouevr a veze eztennet diouzh ar menezioù slovak a Rudohoria\nXVIvet kt. J.K. savet ez eus ur gêr gant mein e Mišia Hôrka nepell diouzh Spišsky Štvrtok, kêr a zeuas ken trumm he barr hag he diskar.\nVvet — Iañ kt. J.K. War an tiriad slovak e veve Kelted. Sevel a rejont kreñvlec'hioù, teuziñ an houarn ha skeiñ pezhioù moneiz. Ar c'hentañ pobl int a c'heller reiñ un anv dezhi er rannved. Gant ar Gelted e vo roet d'an ostilhoù ur stumm ha ne gemmo ket nemeur a-hed ar c'hantvedoù (bouc'hili, goafoù, chadennoù, hernaj, kontilli…). Pelloc'h e veze fardet c'hoazh ganto priaj gant un droell poder, feilhañs spletus gant ur meskaj grafit ha pri poazh du, hag moneizet e veze ivez moneizoù keltiek aour, arc'hant hag arem.\n6 : Ar Romaned a dreizhas an Danav ha kontrollañ a rejont e c'hlannoù 400 bloavezh-pad.\nE 179 pe 180 e kampas soudarded al lejionoù roman e-kichen ar stêr Váh ha kizellañ a rejont war roc'h kastell Trencin — d'ar mare-hont Laugaritio — un enskrivadur evit reiñ ton d'o zrec'h war ar Markomaned.\nDonedigezh ar Slaved, maread Moravia-Veur[kemmañ | kemmañ ar vammenn]\nVvet,ar Slaved kentañ a dreuzas odeoù ar C'harpatoù hag en em ledas war diriad Slovakia a-vremañ.\nEtre 623 ha 658 en em lakas ar marc'hadour frank Samo da dolpañ ar bobl slav ha dre-se stummañ e unded. Krouiñ ha ren a reas an impalaeriezh a reer Samo anezhañ. Hennezh a zo kentañ stumm riez Slaved ar c'hornôg.\n828 : Kentañ iliz kristen staliet e lez Pribina e Nitra\n833, dug Moravia, ar priñs Mojmir II, a skarzhas dug Pribina diouzh kêr Nitra ha, dre vodañ an dugelezhioù, a ziazezas impalaeriezh Moravia-Veur\n863, Daou venec'h buzantat eus Salonika, Sent Kiril ha Metodius, a zeuas da Voravia-Veur da gefridi dezho ledañ an Aviel hag ar skrivadur e-touez ar Slaved. Degas a rejont al Lizherenneg c'hlagolitek. Dug Moravia-Veur, ar priñs Rastislav, a bedas ar pab hag an impalaer buzantat Mikael III da zegemer ar gofesourien-se.\n894 : Marv Svatopluk Iañ, illurañ rieg eus Moravia-Veur\nDindal dalc'h Hungariz[kemmañ | kemmañ ar vammenn]\nE 907 e voe trec'h an Hungariz war al lu bavariat war c'hlannoù an Danav ouzh troad kastell Brezalauspurc (kastell Bratislava). Impalaeriezh Moravia-Veur ne oa ket anezhañ ken moarvat.\nE 1000 e voe diazezet rouantelezh Hungaria, Stefan Iañ e penn anezhañ, Slovakia a-vremañ lodek ennañ. D'ar mare-hont en e lede rouantelezh Hungaria war tiriadoù Hungaria, Slovakia, Kroatia, Slovenia, ul lodenn eus Roumania hag eus Ukraina.\nE 1238, Trnava, anezhi kentañ keoded slovak, a c'hounezas an dreistwirioù a gêr. Roet e oant bet gant Bela IV a Hungaria.\nEtre 1241 ha 1242 ez aloubas ar Vongoled Hungaria. Evit adsevel ar vro distrujet e pedas ar roue Bela IV trevadennerien alaman.\n1381 : Dileuriadur kenfeurel ar Slovaked hag an Alamaned e kuzul-kêr Žilina a voe gwarantet d'e annezidi gant Loeiz Iañ a Hungaria\nE 1467 e voe diazezet e Bratislava ar c'hentañ skol-veur war an tiriad slovak, "Academia Istropolitana" hec'h anv.\nDindan dalc'h an Habsbourged[kemmañ | kemmañ ar vammenn]\nE 1526 e voe faezhet trumm al lu hungariat d'an 9 a viz Eost da-geñver Emgann Mohács gant an Durked. Lazhet e voe ar roue Loeiz II a Hungaria e-kerzh an emgann-se. Tremen a reas e dron da Habsbourged Aostria. Aet e oa ar bras eus tiriad an impalaeriezh hungariat dindan dalc'h an Otomaned. Da heul en em gave e Slovakia kreiz an nemorant eus impalaeriezh hungariat. Ar parlamant hungariat a c'hourbannas Prešporok (Bratislava a-vremañ) da gêrbenn Hungaria.\nEtre 1604 ha 1711 e rankas Hungaria taliñ ouzh un heuliad c'hwec'h emsavadeg eus an noblañs a-enep an Habsbourged.\nE 1635 e krouas ar c'hardinal Peter Pazmany ur skol-veur katolik e Trnava (e 1777 e voe treuzlec'hiet ul lodenn eus ar skol-veur-se da Boudin, mont a reas an nemorant da Prešporok e 1786).\nSoudarded an impalaeriezh, gant skoazell lu ar roue poloniat Yann III Sobieski, a drec'has e 1683 an Durked da-geñver Emgann Vienna ha terriñ a rejont evit mat emled an Impalaeriezh Otoman.\nEtre 1740 ha 1780 e c'houarnas Maria-Tereza Iañ a Hungaria Hungaria ha Slovakia war un dro. Kenderc'hel a reas he mab Jozef II gant an adreizhadurioù bet boulc'het o deus degaset kemmoù kevredadel krenn.\n1763 : Diazezet e voe ar c'hentañ skol-veur mengleuziek e Banska Stiavnica.\nEus 1805 betek 1809, Slovakia ne ziankas ket mareadoù kriz brezelioù Napoleon. Sinet eo bet Feur-emglev Pressburg e Pressburg (anv alamanek Prešporok), d'ar 26 a viz Kerzu 1805, goude ar faezhidigezh aostriat en emgann Austerlitz.\nEil reizhadur ar slovakeg lennek gant Ľudovít Štúr, embannet e 1843 a voe frouezhoc'h eget an hini kentañ eus 1787 gant Anton Bernolák. Mont a ra da ziazez ar slovakeg lennek a-vremañ.\nDa-geñver Nevez-amzer ar Pobloù, ur bagad engouestlidi slovak a aozas ar c'hentañ emsavadeg armet slovak. An teir zagadenn gant ar bagad-se stok ouzh an impalaer a chom berr da reiñ ar frankiz c'hoantaet d'ar vroad slovak.\n1848 : bodadenn Bratislava a dorras ar servelezh. An dispac'h en savas a voe faezhaet gant impalaer Aostria gant emelladenn impalaer Rusia e 1849.\nAr vodadenn vroadel slovak a ginnigas ur c'hounskrid eus ar vroad slovak, e kêr Martin e 1861. Daou vloaz diwezhatoc'h, e Martin ivez, e lakas en e sav ar « Matica slovenska », kentañ ensavadur broadel da bal dezhañ kreñvaat deskadurezh ha sevenadur ar Slovaked.\nE 1884 e voe savelaet ar c'hentañ bank slovak e Bratislava, "Tatrabanka" hec'h anv.\nE Cernova, kêriadennig nepell eus kêr Ružomberok (Rosenberg da neuze), d'ar 27 Here 1907, e tenn an archerien war gêriadenniz o klemm ouzh ar gloer hungariat ha kensakradur un iliz. Sevel a ra disoc'h ar fuzuilhadeg da 14 den marv ha 70 gloazet. Gant an Norvegad Bjornstjerne Bjornson hag ar Saoz Seton Watson e voe embannet ditouroù a-zivout ar fedoù-mañ, a raio d'an nerzhioù araokour sevel o mouezh. Cernova a zo lec'h ganedigezh ar beleg ha politikour Andrej Hlinka (1864-1938).\nE 1907 e voe diazezet ar C'hevre slovak e Cleveland, Ohio, SUA\nAr riez tchekoslovak[kemmañ | kemmañ ar vammenn]\nE 1918 Slovakia a zo ur rann eus ar Republik tchekoslovak kentañ, diazezet d'an 28 a viz Here e Praha. Emezelladur ar Slovaked er riez nevez a zo bet asantet gant ar vodadenn vroadel d'an 30 a viz Here e kêr Martin. Bratislava ne voe staget outi ken nemet adalek ar 1añ a viz Genver 1919. Tomáš Garrigue Masaryk, ar jeneral Milan Rastislav Štefánik hag Edvard Beneš dre o oberiantiz politikel a labouras evit krouiñ ar riez Europat nevez-se.\nE 1919 e voe krouet skol-veur Coménius e Bratislava.\nE 1920 e voe krouet ar C'hoariva broadel slovak e Bratislava\nD'ar 14 Meurzh 1939, tra ma voe aloubet ar Südetenland (un tiriad tchek anezhañ) gant al lu alaman, e voe gourembannet e Bratislava dizalc'hiezh ar Republik slovak. Mont a reas ar beleg katolik Jozef Tiso da brezidant ar riez slovak bet krouet dre youl Alamagn an nazied.\nD'ar 29 Eost 1944 e voe gourbannet an Emsavadeg vroadel slovak e kêr Banska Bystrica. Goude dalc'hidigezh lec'hioù an emsavadeg gant an Alamaned e kreiz Slovakia e kavas repu ar soudarded hag ar partizanted slovak er menezioù.\nDieubidigezh ar vro diouzh an dalc'hidigezh nazi a grogas gant enkerzh an Arme Ruz e Slovakia d'ar 6 a viz Here 1944 e rannvro ode Dukla. Dieubet eo bet Bratislava d'ar 4 a viz Ebrel 1945 gant ar memes arme.\nE Mae 1945 e voe adsavet ar Republik Tchekoslovak.\nE dilennadegoù an diskaramzer 1947 n'eo ket trec'h ar gommunourien slovak, er c'hontrol d'o c'henseurted tchek. Slovakia a gouezh avat dindan beli ar galloud a-du gant ar Soviediz goude taol-stad kommunour miz C'hwevrer 1948.\nEtre Genver 1968 hag Eost 1968 politikourien slovak bleniet gant Alexander Dubcek a gemeras ur perzh oberiant e Never-Amzer Praha, a gase war-raok un demokrateladur leun a bromesaoù eus ar riez hag ar gevredigezh. An argerzh a zo bet harpet taer e miz Eost 1968 pa voe dalc'het ar vro gant armeoù Feur-Emglev Varsovia. E miz Here 1968 ez eas ar riez da Republik Kevreadel.\nAn Dispac'h Voulouz, e miz Du 1989, a zegas kemmoù politikel krenn. Kollet o c'halloud gant ar gommunourien, setu digor an hent d'an demokratelezh ha d'al liested. Annezidi Bratislava ha kêrioù ha kêriadennoù slovak all a gemer ur perzh oberiant er manifestadegoù a-yoc'h.\nMezheven 1990 : kentañ dilennadegoù dieub abaoe 1946.\nAn dizalc'hiezh[kemmañ | kemmañ ar vammenn]\nAbaoe ar 1añ a viz Genver1993 ez eus ur riez dizalc'h ha riek eus Slovakia. Mont a reas ar riez slovak nevez da ezel eus an ABU d'an 19 a viz genver. D'ar 15 a viz C'hwevrer e voe dilennet Michel Kovac da gentañ prezidant ar riez demokratel-se gant bodadenn vroadel ar Republik slovak.\nD'ar 29 a viz Meurzh2004 ez eas Slovakia da ezel eus AFNA ha d'ar 1añ a viz Mae da ezel eus Unaniezh Europa.\nUr republik parlamantel eo Slovakia er penn anezhi ur prezidant, dilennet bep pempvet bloaz gant ar bobl slovak en un dilennadeg daou dro dezhi. Mont a ra un emstriver da brezidant en ur zastum kreñv da 50% eus ar mouezhioù.\nPleustret e vez ar galloud sevener dreist-holl gant penn ar gouarnamant, ar C'hentañ ministr, a zo peurvuiañ penn ar strollad pe ar c'hengevread muianiverel er parlamant, hag a vez anvet gant ar prezidant. Anvet e vez nemorant ar gouarnamant gant ar prezidant war erbedadenn ar c'hentañ ministr.\nAr galloud lezennel a zo ouzh e ober Kuzul broadel ar Republik slovak (Národná rada Slovenskej republiky), parlamant ungambrel ennañ 150 ezel. Dilennet eo ar c'hannidi evit ur leuriadur a bevar bloaz dre vouezhiadeg kenfeurel.\n[s] – [k]\nDilennadegoù 2006 ar parlamant slovak\nRenerezh - Demokratelezh Sokial (Smer - sociálna demokracia) 671.185 29,14 50\nUnaniezh demokratel ha kristen slovak - Strollad Demokratel (Slovenská demokratická a krestanská únia - Demokratická strana) 422.815 18,35 31\nStrollad broadel slovak (Slovenská národná strana) 270.230 11,73 20\nStrollad ar c'hengevread hungariat (Strana maďarskej koalície - Magyar Koalíció Pártja) 269.111 11,68 20\nStrollad poblek - Luskad evit ur Slovakia demokratel (Ludová strana - Hnutie za demokratické Slovensko) 202.540 8,79 15\nLuskad demokratel kristen (Krestanskodemokratické hnutie) 191.443 8,31 14\nStrollad kommunour slovak (Komunistická strana Slovenska) 89.418 3,88 -\nForom dieub (Slobodné fórum) 79.963 3,47 -\nEmglev ar c'heodad nevez (Aliancia Nového Obcana) 32.775 1,42 -\nLuskad evit an demokratelezh (Hnutie za demokraciu) 14.728 0,63 -\nSpi (Nádej) 14.595 0,63 -\nHollad (Perzhiadur 54,67 %) 150\nAr barnerezh uhelañ a zo al Lez Bonreizhel (Ústavný súd), a ziviz war ar c'hrafoù bonreizhel. Anvet eo an 13 ezel anezhi gant ar Prezidant, diwar ur roll anvioù diuzet gant ar Parlamant.\nEmezelet eo Slovakia en Unaniezh Europa d'ar 1añ a viz Mae 2004.\nBratislava eo ar gêrbenn (Prešporok gwezhall) enni 430 000 annezad. E-touez ar c'hêrioù pennañ all emañ Košice, Prešov, Nitra, Žilina, Banská Bystrica, Trnava ha Martin.\nAn dremmvroioù slovak a zo liesseurt-kenañ a-fet torosennadur. Ar C'harpatoù (a grog e Bratislava) en em led war ar bras eus hanterenn norzh ar vro. A-hed ar gwareg meneziek-se e verzer pikernioù uhel an Tatra (Tatry), a zo ur pennroud poblek-tre evit ar ski hag a gaver enno lennoù ha traoniennoù niverus war un dro gant kein Slovakia, ar Gerlachovský štít (2 655 m), hag ar C'hriváň, arouez ar vro.\nEmañ ar c'hompezennoù er Mervent (a-hed an Danav) hag er gevred. E-touez brasañ stêrioù slovak, ouzhpenn an Danav (Dunaj) ma 'z int adstêrioù anezhi, emañ ar Váh hag ar Hron, ha c'hoazh ar Morava a dalvez da vevenn gant Aostria.\nUn hin hin kevandirel kreñvaet eo hin Slovakia gant koulzoù-amzer dezho ul lusk reoliek. Miz Genver eo an hini yenañ (keidenn a -2°C) ha miz Gouere an hini tommañ (keidenn a +21 °C). E rannvro Bratislava ez eo dousoc'h an hin er goañv ha tommoc'h en hañv.\nIsrannoù[kemmañ | kemmañ ar vammenn]\nRannet eo Slovkia en 8 rannvro (kraje, unander kraj), anvet diwar o c'hêrbenn :\nTrenciansky kraj (Trencín)\nMenegomp ivez bezañs 65 distrig (okres), tonket da vont da get, war hir dermen, gant ar rannvroioù o sershaat o c'halloudoù .\nEmdroadur ar boblañsouriezh etre 1993 ha 2003 (sifroù digant FAO, 2005). Poblañs e miliadoù a annezidi.\nSlovaked eo ar bras eus annezidi Slovakia (86 %). Neoazh ez eus er vro ur minorelezh hungareger bras a-walc'h er c'hreizteiz hag er reter (10 % eus ar boblañs hollek). Ar c'henelioù all a zo ar Romed (Tsiganed), an Tcheked, ar Rutened, an Ukrainiz, an Alamaned hag ar Poloniz.\nProadurioù[kemmañ | kemmañ ar vammenn]\nArmerzh Slovakia a denn splet eus bezañ enframmet en Unaniezh Europa. Dre benn d'he zud labour perzhek a-walc'h, d'he goproù dister hag d'ur gwir al labour gwevn, e zedenn ar vro embregerezhioù greantel niverus. Goude Volkswagen e Bratislava, PSA Peugeot Citroën an hini en deus kemennet ur postadur e Trnava, ha da heul Hyundaï Kia e Žilina. A-benn 2007 e vefe evel-se Slovakia kentañ kenderc'her karbedoù dre annezad er bed ! War-bouez ar vetalouriezh (tro-dro d'ar gêrbenn ha da Košice), obererezhioù pennañ ar vro a zo ar prenn hag e zeveradoù (rannvro Banská Bystrica ha Ružomberok), ar madoù aveiñ ha, d'ul live disteroc'h, an elektronik hag an dilhata. Ar vro a c'horvo ivez glaou. Evelato e vane da 17% feur an difred e 2004, daoust d'ur gresk armerzhel a 5,5%. Da neuze a save ar PDK da 42,5 miliard a zollaroù, a ra 7 200 $ dre annezad. Sevel a ra feur nemetañ an tailhoù da 19 % ha kement-se evit an embregerezhioù kenkoulz hag ar brevezidi.\nMoneiz[kemmañ | kemmañ ar vammenn]\nMoneiz ar vro a-raok an euro e oa ar gurunenn Slovak (Slovenská Koruna) SK pe SKK.\nAr moneiz-paper a oa ouzh e ober bilhedoù-bank 5 000, 1 000, 500, 200, 100, 50 ha 20 Sk.\nTalvoudegezh ar pezhioù a oa 10, 5, 2, 1 Sk, ha 50 halierov (d.l.e. sent, 0,5 Sk). Pezhioù 10 ha 20 halierov a zo bet ivez en amred eus 1993 da 2003.\nDegemeret eo bet an euro da voneiz d'ar 1añ a viz Genver 2009. Ur mon eskemm kreizat nevez, 35,4424 kurunenn evit 1 euro, a zo bet kevraouet etre ar pennadurezhioù slovak ha Bank kreiz Europa, aet eo e talvoud d'an 19 a viz Meurzh 2007, en ur erlec'hiañ ar feur kozh (38,455) degemeret p'he doa Slovakia emezellet er gwikefre ar feur eskemm europat (ERM II).\nTu penn ar pezhioù slovak en euro a zo bet degemeret gant Bank kreiz Slovakia e miz Kerzu 2005 (gwelet en:Slovak euro coins). Goulennet en deus ar gouarnamant slovak digant Unaniezh Europa lakaat en amred bilhedoù 1 ha 2 euro a-benn na grouiñ e-touez an dud ar santad ez afe ar prizioù war-gresk. Ar pezh moneiz uhelañ e werzh hiziv an deiz, hini 10 kurunenn, a dalvez war-dro 30 sent, hag ar bilhed e werzh izelañ, hini 20 kurunenn, a dalvez neuze en tu-mañ d'un euro, hini 50 kurunenn en tu-mañ da 2 euro.\nHockey war skorn eo ar sport broadel. Aet eo ar maout gant ar Slovaked da-geñver kampionad ar bed e 2002.\nUn esperded douristel dibaot ha dedennus a c'heller gwelout e Slovakia ar Reter (nes da Košice) a zo an niver bras a ilizoù war ar maez e koad, a zegas da soñj eus ar stavkirke a Norvegia.\nar c'haner Richard Müller;\nar barzh Pavol Országh Hviezdoslav.\n1añ a viz Genver (1993) Novy Rok + Deň vzniku Slovenskej republiky Ar bloaz nevez + Devezh diazezadur ar republik Slovak torret dimez Tchekoslovakia, mont a ra ar Republik Tchek ha Slovakia da zizalc'h\n6 a viz Genver Zjavenie Pána (Traja králi a vianočný sviatok pravoslávnych kresťanov) Gouel ar Sterenn (Gouel ar Rouaned ha devezh Nedeleg ar gristenien reizhkredennek)\nhegemm Veľkonočný piatok Gwener-ar-Groaz\nhegemm Veľkonočný pondelok Lun Fask gwelet ivez Gouel Dyngus\n1añ a viz Mae (1886) Sviatok práce Devezh al labour kroget eo an hengoun anezhañ da heul Kabaduilh Haymarket e Chicago\n8 a viz Mae (1945) Deň víťazstva nad fašizmom Devezh trec'h war ar faskouriezh diwezh an Eil brezel bed e Europa ; lidet e veze un devezh diwezhatoc'h da gentañ penn\n5 a viz Gouere (863) Sviatok svätého Cyrila a Metoda Gouel sent Kiril ha Metodius donedigezh e Moravia-Veur misionerien ar Slaved Sent Kiril ha Metodius (gwelet ivez Lizherenneg c'hlagolitek)\n29 a viz Eost (1944) Výročie Slovenského národného povstania Deiz-ha-bloaz an Emsavadeg broadel slovak emsavet ar Slovaked a-enep an Alamagn Nazi\n1añ a viz Gwengolo (1992) Deň Ústavy Slovenskej republiky Devezh Bonreizh ar Republik Slovak degemeret bonreizh Slovakia dizalc'h (da zont) e Bratislava\n15 a viz Gwengolo Sviatok Panny Márie Sedembolestnej, patrónky Slovenska Gouel Itron Varia a Seizh Kleze, patronez Slovakia ar Gwerc'hez Vari gwenvidik eo patronez Slovakia\n1añ a viz Du Sviatok všetkých svätých An Hollsent gweladennet e vez ar beredoù an devezh-se pe tro-dro\n17 a viz Du (1989/1939) Deň boja za slobodu a demokraciu Devezh ar stourm evit ar Frankiz hag an Demokratelezh evit lidañ manifestadeg ar studierien a-enep an dalc'hidigezh Nazi e 1939, ha war un dro manifestadeg 1989 e Praha a vez sellet outi evel deroù an Dispac'h Voulouz\n24 a viz Kerzu Štedrý večer Derc'hent Nedeleg profoù Nedeleg a vez digoret d'an abardaez derc'hent Nedeleg e Slovakia\n25 a viz Kerzu Prvý sviatok vianočný Nedeleg ger ha ger kentañ devezh Nedeleg\n26 a viz Kerzu Druhý sviatok vianočný Sant-Stefan ger ha ger eil devezh Nedeleg\nLiesseurt[kemmañ | kemmañ ar vammenn]\nSlovaked brudet :\nAlexander Dubcek (politikour)\nDaniela Hantuchová (sportourez)\nAdriana Sklenáriková (jakdudenn, pried ar footballer Christian Karembeu)\nAndy Warhol (arzour stadunanat a orin slovak)\nMilan Rastislav Štefánik Haroz gall-ha-slovak\n↑ Ľuboš Jančík, New crown exchange rate a good sign, Slovak Spectator, March 26, 2007\n(sk) (en) Lec'hienn ofisiel Prezidant ar Republik\n(sk) (en) Lec'hienn ofisiel ar Gouarnamant\n(sk) (de) (en) Lec'hienn ofisiel ar C'huzul broadel (Parlamant)\n(sk) (fr) Ofis Slovak an touristerezh\n(en) Slovakia today - Kelaouenn enlinenn\nAdtapet diwar « https://br.wikipedia.org/w/index.php?title=Slovakia&oldid=1857288 »\nKemmoù diwezhañ degaset d'ar bajenn-mañ d'an 21 Du 2019, da 09:20.


Danevell 20 (live Lennegezh lise) - Nedeleg e Montroulez (Skrid)\nDanevell 20 (live Lennegezh lise)\nNedeleg e Montroulez\nO c'hortoz abaoe pemp munutenn emaon pa welan an tren oc'h erruout e ti-gar Roazhon. Atav em eus bet plijadur o welet ar marc'h-du , evel ma veze anvet gwechall, o tegouezhout, o vrasaat tamm-ha-tamm, trouzus ha nerzhus. N'on ket gouest da lavaret perak. Sur a-walc'h ez eo peogwir e tistroan d'ar gêr hiziv, evit vakañsoù Nedeleg. Plijusoc'h eo beajiñ gant an tren eget gant ar c'harr-tan. Dedennus eo sellet ouzh an dud all en tren. Tud a bep seurt a weler : tud o-unan, daou-ha-daou pe a-strolladoù, o lenn, o komz, o kousket pe o labourat a-wechoù Istorioù iskis a ijiner diwar-benn tud 'zo. Hogen, ar gwellañ tra evidon hiziv eo en em reiñ da gousket, goude ur sizhunvezh hir ha diaes-spontus.\n« Ti-gar Montroulez, div vunuuutenn ehan » Sell 'ta, iskis eo dezho reiñ ar c'heloù e brezhoneg, dre voas e vez atav e galleg ! Diskenn a ran, damgousket c'hoazh. Met, cheñchet eo an ti-gar ? ! Gwir eo n'on ket bet amañ dibaoe pell. Arabat eo din disoñjal prenañ profoù Nedeleg evit ar familh, kement ha bezañ e Montroulez. E soñj e oan prenañ levrioù d'an holl, peogwir n'eo ket re ziaes kavout peseurt levr a raio plijadur d'houmañ pe d'hennezh !\nLeun a vuhez 'zo e kreiz-kêr hiziv. Seblantout a ra an holl bezañ laouen. Bale a reont hep tamm pouez ebet war o divskoaz, hep bezañ nec'het gant kudennoù familh, arc'hant pe labour. Eürus e vez an dud o soñjal emañ gouel Nedeleg o tostaat, sur a-walc'h. Ne daolont ket evezh ouzh ar c'heleier drastus hon devez, o tont a bep lec'h.\nSetu me erru war ur blasenn n'anavezan ket. Ouzh ur voger e lennan : Plasenn Anjela Duval . Pegen souezhus ! Morse n'em bije soñjet e oa bet roet anv ar varzhez vreizhat d'ur blasenn e Montroulez. Boas e weler Place Louis Pasteur , pe De Gaulle , pe c'hoazh Pierre et Marie Curie . Met, a-daol-trumm e verzan ez eo skrivet pep tra tro-dro din e brezhoneg ! Anvioù ar stalioù : Baraer , Ti-krampouezh , Apotikerezh , Kiger anvioù ar straedoù, ar bruderezh, dirak ar sinema : Brezel e bed ar stered, gwellañ film faltazi ar c'hantved , pe war ur skritell : Nedeleg eo, lakait ho kerent da vezañ laouen, profit dezho ur veaj da Vro-Vigoudenn ! Gwelloc'h-gwellañ ! N'eo ket me az aio da glemm o welout an traoù o cheñch, met c'hoant 'm befe kompren memestra ! Sebezet e choman, va beg digor bras dirak ar skritell. Dont a ra un den davedon, souezhet.\n« Petra 'zo, ur gudenn bennak ? »\nChalet an tamm ac'hanon, e respontan war ar prim : « Ket, ket, n'eus ket. O klask ur stal levrioù emaon.\n- Ah Nepell ez eus unan a-feson. Du-hont.emezañ, o tiskouez din dre belec'h mont.\n- Trugarez deoc'h, Aotrou. Mont a rin da welet.a lavaran buan, en ur vont kuit.\n- Kenavo. »\nE brezhoneg en deus an den-se komzet ouzhin, ha padal n'anaveze ket ac'hanon. Penaos e ouie-eñ e komzan brezhoneg ? ! Trubuilhet e krogan da vezañ. Hep kompren re e teuan da soñjal koulskoude n'eo ket displijus klevout ha lenn brezhoneg nemetken, burzhudus eo zoken. Ma, setu me dirak Stal levrioù Marzhin ar Strobineller , ha me ha mont 'barzh ar stal. Un anv hag a zere mat ! Peseurt strobineller 'n eus kaset ac'hanon betek an iskis a baradoz-mañ ? Buan-ha-buan e taolan ur sell ouzh al levrioù : e brezhoneg int holl. Skrivagnerien 'zo a anavezan : Roparz Hemon, Per Denez, Ronan Huon, Jakez Riou, Youenn Drezen, Jakez Konan, Anjela Duval, Yann Gerven, Goulc'han Kervella ha lod all c'hoazh, met ur bern all n'anavezan ket. Levrioù e-leizh hag a bep seurt a zo, hag a seblant holl bezañ dedennus ha talvoudus.\n« Ha neuze, dimezell yaouank, petra 'maoc'h o klask ? Ul levr barzhonegoù, un dastumadeg danevelloù, ur romant karantez, ur romant polis, ur studiadenn istorel, skiantel, relijiel ? Pep tra ha forzh petra am eus da ginnig deoc'h ! Setu perak e vez lavaret din "Marzhin ar Strobineller !" Souezhet, diskredik ha mut e choman dirak an den bihan, farsus ha leun a startijenn, a zo o paouez lammat dirazon.\n- Petra c'hellan ober evidoc'h ?emezañ c'hoazh. » Tarzhañ a ran neuze : « C'hoant 'm befe gouzout e pelec'h emaon, petra 'maon oc'h ober amañ, perak ez eo ken cheñchet an endro, ar sevenadur, ar yezh ! Ne gomprenan seurt ebet ! Displegit din, me ho ped ! Mar plij !a zibunan buan-tre. D'e dro eo da chom souezhet ha dilavar. Goulenn a ran en-dro :>Perak e klevan hag e lennan brezhoneg e pep lec'h ?\n- Met, dibaoe ma'z eo dizalc'h Breizh ez eo ar brezhoneg ar yezh ofisiel, kelennet er skolioù, hag implijet e pep lec'h !\n- Ma Doue ! E peseurt bloavezh emaomp ?a c'houlennan ankeniet. »\nHa setu an den bihan da ziroll da c'hoarzhin !\n« Pebezh farsadenn ! Gouzout a reoc'h mat ez eo dizalc'h Breizh dibaoe 43 bloaz, hag emaomp bremañ e »\nDihuniñ a ran neuze a-daol-trumm :\n« Gare de Morlaix, deux minutes d'arrêt » Pell e vezan o kompren ne oa nemet un huñvre. Un huñvre gwall iskis, met burzhudus. Dipitus eo n'em bije ket bet amzer da brenañ levrioù digant Marzhin ! Ret e vo din kavout profoù all.\n© 1995-2002 Maela Kloareg, Embannadurioù an Hemon, Skolaj Diwan, straed Gay Lussac, F-29480 ar Releg Kerhuon, Breizh, Europa.


Toull du - Wikipedia\nEn astrofizik, un toull du zo un draez zo bras he zolz ha ken kreñv he fark gravitadur ma vir ouzh kement seurt danvez pe skin da dec'hout dioutañ. An hevelep traezoù ne skignont ket gouloù eta hag abalamour da se ez int du. Setu eus pelec'h e teu o anv. Deskrivet eo bet an toulloù du e damkaniezh ar relativelezh hollek. N'haller ket evezhiañ anezhe war-eeun, met meur a zoare evezhiañ dieeun e hirderioù gwagennoù disheñvel zo bet lakaet war-sav hag a-drugarez dezhe e c'haller studiañ an anadennoù a zegasont en o endro. Tommet e vez an danvez zo sunet gant un toull du pergen betek gwrezverkoù bras-kenañ kent bezañ lonket hag abalamour da se e skign kalz skinoù X. Memes ma ne vez ket skignet skinoù gant an toulloù du dreze o-unan, e c'haller dizoloiñ anezhe eta dre berzh o levezon war o endro. Bezañs an toulloù du zo asur evit hogos holl gumuniezh ar skiantourien a bled gant an dachenn-se (Astrofizikourien ha Fizikourien damkanourien).\nSkeudenn ijinet eus un toull du steredenn, un nebeud degadoù kilometradoù diouzh an den a gemer ar skeudenn. Gwelout a reer e furm e-kreiz bolz an oabl, dirak Koumoulenn vras Magellan. Skeudenn houmañ a seblant dizoublet e stumm div waregenn, abalamour d'an efed ferenn c'hravitadurel kreñv. Hent Sant-Jakez a weler e nec'h ar skeudenn zo gweet mat ivez, kement ma'z eo diaes anavezout lod eus ar steredegoù, evel Kroaz ar Su da skouer (e-kichen ar steredenn orañjez skedus, Gacrux, en nec'h a-gleiz war ar skeudenn). N'haller ket anavezout he stumm e kroaz ken arouezius. Hogozik a-dreñv-rik d'an toull du ez eus ur steredenn n'eo ket gwall skedus (HD 49359). Gwelout a reer anezhi dindan stumm ur skeudenn zoubl zo kresket kalz e skedusted hewel, eus ur faktor war-dro 4 500. Emañ an div skeudenn eus ar steredenn-se, evel div skeudenn ar Goumoulennad vras war un takad kelc'hiek a c'hronn an toull du hag a vez anvet Gwalenn Einstein.\nDiwanet eo meiziad an toulloù du e diwezh an XVIIIvet kantved gant ar gravitadur hollvedel dizoloet gant Isaac Newton. En em c'houlenn a raed ha traezoù a oa hag a vije bras a-walc'h o zolzennad evit ma vije brasoc'h o zizh tec'h eget tizh ar gouloù. Kouskoude n'eo ken e deroù an XXvet kantved, pa voe degemeret damkaniezh ar relativelezh hollek savet gant Albert Einstein, e teuas meiziad an toulloù du da vezañ estroc'h eget un danvez kuriusted. Evit gwir, nebeut amzer goude ma oa bet embannet labourioù Einstein e oa embannet gant Karl Schwarzschild un disoc'h eus kevatalenn Einstein hag a emplege bezañs un toull du kreiz. Ar studiadennoù diwar-benn an toulloù du a grogas er bloavezhioù 1960, nebeut amzer kent ar c'hentañ disklêriadurioù asur a-du gant o bezañs a oa degaset dre an evezhierezh. Ar c'hentañ traez, a oa enni un toull du a voe kavet a oa ar vammenn skinoù X Cygnus X-1, evezhiet gant al loarell Uhuru e 1971. Goveliet eo bet an anv « toull du » e-kerzh ar bloavezhioù 1960, gant ar fizikour amerikan Kip Thorne. A-raok e implijed an anvioù da-heul : « korf Schwarzschild » pe « astr stanket». Enebiezh a savas a-enep implij ar ger « toull du » a-berzh implijerien yezhoù zo, ar galleg hag ar ruseg peurgetket, a gave e oa un tamm dizoare.\nUn toull du en deus un tolz resis, zo tolpet en ur poent, anvet esparder gravitadur. A-drugarez d’an tolz-se e c’haller jediñ ur sferenn anvet dremmwel an toull du, kreizennet war an esparded ha dezhi ur skin zo bevenn vrasañ an toull du. E diabarzh ar vevenn-se e vir an toull du ouzh kement skinadur da dec’hout. Astennadur an toull du en egor eo ar sferenn-se koulz lavaret. Evit un toull du zo heñvel e dolz ouzh hini an Heol e talvez skin ar sferenn war-dro 3 c’hilometr. Tremen ur pellder keit hag an hini a gaver etre ar stered (e milionoù kilometr), un toull du n’en deus ket muioc’h a nerzh dedennerezh evit forzh peseurt korf all, dezhañ ar memes tolz... Da skouer, ma vefe lakaet un toull du eus an hevelep tolz hag an Heol e lec'h hemañ, ne vefe ket kemmet kelc'htro e blanedennoù.\nMeur a seurt toull du zo e gwirionez. Pa vezont stummet da-heul disac’hadenn gravitadurel ur steredenn e komzer eus toulloù du steredenn. Pa gaver anezhe e-kreiz ar galaksioù o devez un tolz a c'hall mont betek meur a viliard tolzioù Heol hag e komzer eus toulloù du galaksienn. Etre an daou dolz-se e soñjer ez eus toulloù du etre dezho un tolz a dalvez un nebeud miliadoù tolzioù Heol. Soñjal a reer e c’hallfe bezañ toulloù du kalz bihanoc'h o zolz, a vije bet stummet e deroù istor an hollved, da vare ar Big Bang, hag anvet e vezont toulloù du an deroù. N'eo ket bet kadarnaet o bezañs hiziv an deiz\nStard eo sellet war-eeun ouzh un toull du. Gallout a reer kouskoude divinout ez eus unan a-drugarez d'e efed gravitadurel war e endro, e kalon ar korrkwazaroù hag an nukleüsoù galaksienn oberiant peurgetket, e lec'h ma vo tommaet-kenañ an danvez a gouezh en toull du ha ma skigno kalz skinoù X. Gallout a reer kavout evel se traezoù zo bras o zolz ha bihan o ment. An toulloù du eo an traezoù nemete a c'hall degas seurt gwered, hag a glot gant framm ar relativelezh hollek.\nLevrioù ledañ deskamant\n(fr) Kip S. Thorne, Trous noirs et distorsions du temps, Champs Flammarion, 1994. ISBN 978-2-08-211221-5\n(fr) Jean-Pierre Luminet, Les trous noirs, Points, coll. Sciences, 1992. ISBN 978-2-02-015948-7 Memes ma'z eo aet un tamm kozh, levr dispar evit dizoleiñ an dachenn, skrivet gant un arbennigour anavezet er bed a-bezh.** (fr) Jean-Pierre Luminet, Le destin de l’univers — Trous noirs et énergie sombre, Fayard, dastummad Le temps des sciences, 2006. ISBN 978-2-213-63081-6 Adembannadur an hini kent.\n(fr) Stephen Hawking, Roger Penrose, La nature de l’espace et du temps, Folio essais, 1996. ISBN 978-2-07-074465-7\n(fr) Isaac Asimov, Trous noirs — l’explication scientifique de l’univers en contraction, embannadur L’étincelle, 1978. Levr diaes da gavout.\n(fr) Stephen Hawking, Une brève histoire du temps, (1999) ISBN 978-2-08-081238-4 Ur best-seller dedennus-kenañ\n(en) Jacob Bekenstein, Of Gravity. Black Holes and Information, Di Renzo Editore, 2006, ISBN 88-8323-161-9.\n(fr) Les trous noirs, dossier Hors Série du magazine « Pour la Science », 1997 ISSN 1534092.\n(fr) Aurélien Barrau et Gaëlle Boudoul, Où sont passés les trous noirs primordiaux, pennad eus ar gelaouenn « La recherche », 2004 Gallout a reer pourchas ar fichennaoueg PDF war lec'hienn Aurélien Barrau.\nLevrioù ha pennadoù-skrid teknek\n(en) Edwin F. Taylor & John A. Wheeler, Exploring black holes : introduction to general relativity, Benjammin/Cummings (2000) (ISBN 020138423X). Evit ul lenner a anavez diazezoù ar relativelezh strizh, Wheeler et Taylor a zispleg meizadoù ar relativelezh hollek adal meizad an toull du, oc'h implij an nebeutañ ar gwellañ ar matematik. Gallout a reer e lenn adalek kentañ kelc'hiad ar skol-veur.\n(en) Subrahmanyan Chandrasekhar, The mathematical theory of black holes, Oxford University Press (1983) ISBN 0-19-850370-9. Damkaniezh matematek an toulloù du gant an astrofizikour damkaniezhour bras a orin eus India. Live trede kelc'hiad ar skol-veur.\n(en) Kip Thorne, Richard H. Price & Douglas Alan Macdonald, Black holes : the membrane paradigm, Yale University Press, New Heaven (1986) ISBN 0-300-03769-4\n(en) Stuart Louis Shapiro & Saul Arno Teukolsky, Black holes, white dwarfs and neutron stars : the physics of compact objects, John Wiley, New York (1983). ISBN 978-0-471-87316-7\nRobert M. Wald, General Relativity, University of Chicago Press, 1984, 498 pages (ISBN 0-226-87033-2).\nD. Kramer, Hans Stephani, Malcolm Mac Callum & E. Herlt, Exact solutions of Einstein's field equations, Cambridge University Press, Cambridge, Angleterre, 1980, 428 pages (ISBN 0-521-23041-1).\nDiwar istor an toulloù du\n(en) Brandon Carter ; Half century of black-hole theory : from physicists’ purgatory to mathematicians’ paradise, dans : L. Mornas (ed.) ; « Encuentros Relativistas Espanoles : A Century of Relativity Theory », Oviedo (2005). Testenn glok a c'haller pourchas war arXiv : gr-qc/0604064\n↑ Schwarzschild, K. (1916). "Über das Gravitationsfeld eines Massenpunktes nach der Einsteinschen Theorie.", Sitzungsberichte der Königlich Preussischen Akademie der Wissenschaften 1, 189-196.\n↑ E-touez ar c'hentañ studiadennoù eus Cygnus X-1 gant Uhuru e lennor : Oda et al., X-Ray Pulsations from Cygnus X-1 Observed from UHURU, (1971) ApJ, 166, 1\n↑ Ar c'hentañ disklêriadurioù eus Cygnus X-1 a verke e oa un toull du, diwar evezhierezh Uhuru, zo embannet gant : Eardley, D. M. et Press, W. H. Astrophysical processes near black holes, (1976) ARAA, 13, 381.\n↑ Kip S. Thorne, Trous noirs et distorsions du temps meneget er rannbennad Levrlennadur.\n↑ Komz a reer amañ eus un toull du eus Schwarzschild.\nAdtapet diwar « https://br.wikipedia.org/w/index.php?title=Toull_du&oldid=1694129 »\nKemm diwezhañ d'an 17 Meu 2016 da 14:05\nKemmoù diwezhañ degaset d'ar bajenn-mañ d'an 17 Meu 2016, da 14:05.


Levrioù hag abadennoù | E skeud ar bleuñv kerez\nLevrioù hag abadennoù\n20 Meu 2013 Ober un evezhiadenn\nEmaon o vont da ginnig deoc’h al levrioù am eus implijet a-benn kaout mennozhioù traoù da weladenniñ pe ar re a gasin ganin.\nE miz Gwengolo ez on kroget da sevel ur programm eus ar pezh a felle din ober e Tōkyō.\nA-drugarez da levrioù, lec’hiennoù hag abadennoù Nolife (“Tokyo Café” evel-just, abadenn Suzuka, “toco toco” (dispar!) un abadenn kinniget gant Anne a aters Japaniz e lec’hioù a blij dezho ha “Japan in Motion” un tammig, un abadenn produet e Japan gant idol-ed o vont da zizoloiñ lec’hioù touristel/artizanelezh hag all) em eus kavet peadra da leuniañ ma devezhioù-vak (ha da soñjal e c’hwitin war kant tra hag e rankin distreiñ forzh penaos!!)\nLevrioù bet implijet evit prientiñ :\nNational Geographic 2005 (amprestet) : mennozhioù pourmenadennoù plijus.\nHachette guide évasion Tokyo et Kyoto 2007 (amprestet)\nGuide bleu 2008 (amprestet)\nLe Japon guides mondeos (amprestet)\nJapon, itinéraires de voyageurs 2012 (amprestet e stumm niverel)\nE-touez ar reoù-mañ eo hini National Geographic en deus plijet ar muiañ din.\nA gasin ganin :\nCartoville Tokyo (hini 2010 bet adembannet e 2012. Furoc’h e vefe bet din gortoz embannadur nevez 2013! 😥 )\nLonely Planet Tokyo bihan\nLonely Planet Tokyo bras (e saozneg)\nLe Japon en un clin d’oeil : vil eo al levr eus an diavaez met ur bern traoù pleustrek a zo (penaos tennañ arc’hant da skouer) hag an traoù a zo skrivet e japaneg e ken kas, plijus a-benn goulenn sikour. Kuzuliet eo bet din gant meur a hini a-raok n’afen kuit! 😉\n2 levr niverel bet savet gant Gäel, paotr lec’hienn “Kanpai!” Ne zegasont ket kalz a dra keñveriet gant al lec’hienn met soñjet em eus e c’hallfe bezañ mat adlenn e guzulioù/alioù e-pad ma beaj en ur lakaat anezho em lenner levrioù-niverel (Bien préparer son voyage au Japon ha Visites au Japon de villes en îles)\nLevr koazeadennoù Lonely Planet (un tamm sorc’hennet on gant Lonely Planet war a seblant) a-benn klask drailhañ un nebeudig japaneg memestra.\nMod all, plijus-tre hag efedus-kenañ eo an Office National du Tourisme Japonais, a gas plegoù-dibleg evit netra : ret eo enskrivañ war o lec’hienn ha goulenn ar re a zedenn ac’hanoc’h.\nUr bern lec’hiennoù a zo ivez evel-just, un darn am eus lakaet el liammoù met ur bern am eus gwelet ivez evit un ditour hepken (ul lec’h e oan o klask pe un ali war un dra bennak da weladenniñ). Klask a rin klokaat al liammoù tamm-ha-tamm ma kavan traoù all pe ma teu chomlec’hioù da soñj din, zoken goude ar veaj, n’ouzer james, ma fellfe deoc’h prientiñ ur veaj da Japan un deiz bennak… 😉\nPrevious Raktresoù Next A-raok mont kuit


Neaira (hetaira) - Wikipedia\nUr pennad Neaira zo ivez.\nNeaira (Νέαιρα) a oa un hetaira er IVe kantved kt JK en Hellaz kozh.\nTetradrachm atenat en amzer Neaira (war-dro 393–355 kent JK)\nEtre 343 ha 340 kent JK e voe graet prosez outi dre ma oa dimezet, e-maez al lezenn, d'un Atenad, ha dre ma kinnige he merc'h evel keodedourez atenat. Demosthenes an hini en dije komzet a-enep dezhi, ha miret eo e brezegenn e skridoù Apollodoros evel navet prezegenn ha daou-ugent an alvokad, met alies e vez lakaet war-gont Pseudo-Demosthenes, en devije labouret war galzik eus ar prezegennoù roet gant Apollodoros.\nTondo dremmet ruz war ur c'hiliks.\nEus ar skrid A-enep Neaira eo ec'h anavezer buhez Neaira. Prosez a voe graet dezhi pa oa hanter-kant vloaz gant mab-kaer Apollodoros, anvet Theomnestos. Ur vaouez estren e oa, dimezet d'ur c'heodedour atenat, ha klask a rae lakaat he bugale da geodedourien atenat. Munudoù hir zo diwar-benn buhez Neaira, ha gant-se eo ur vammenn a geleier diwar-benn buhez ar gisti hag ar merc'hed en Henc'hres.\nGanet e oa Neaira e deroù ar IVe kantved kt JK met n'ouzer ket pelec'h; prenet e voe en-yaouank gant Nikarete, ur vaouez hag a brene merc'hedigoù d'o gourdoniñ da vezañ hetairai, hag a rae "ma merc'hed" anezhe evit kreskiñ ar priz goulennet digant ar c'hastaouerien, hag a veve gante e Korinthos.\nKregiñ a reas Neaira da labourat evel gastig a-raok bout kaezouregez.\nKenavo da Nikarete ha KorinthosAozañ\nWar-dro 376 kent JK e voe paeet tregont minae gant daou baotr, Timanoridas, eus Korinthos, hag Eukrates, eus Leukas, da brenañ Neaira digant Nikarete, ur priz uhel evit hetairai.\nPa zimezas an daou zen e voe emglev etrezo evit leuskel Neaira da zasprenañ he frankiz evit ugent minae. Ha hi, gant skoazell donezonoù hag amprestadennoù digant pratikoù kozh, da baeañ an arc'hant goulennet.\nAdtapet diwar « https://br.wikipedia.org/w/index.php?title=Neaira_(hetaira)&oldid=1821421 »